Siapa Lagi Penerima Hadiah Terlajak Mewah Kerajaan Arab Saudi?

Baru-baru ini negara digemparkan dengan pendedahan beberapa dokumen oleh mantan Perdana Menteri yang menunjukkan bukti bahawa beliau sememangnya menerima pelbagai hadiah daripada keluarga diraja Arab Saudi.

Namun, tahukah anda, itu bukanlah kali pertama keluarga diraja itu memberikan hadiah bernilai jutaan dolar kepada seorang pemimpin negara yang mempunyai hubungan baik dengan mereka? Dengan jangkaan kekayaan keseluruhan sebanyak USD1.4 trilion, keluarga multi-billionaire dari Timur Tengah itu sememangnya dikenali sebagai hartawan yang amat pemurah.

Malah, apabila Raja Salman baru menduduki takhta menggantikan Raja Abdullah, baginda telah menghadiahkan rakyatnya dengan bayaran bonus berjumlah USD32 bilion iaitu bersamaan dua bulan gaji setiap orang.

Kerajaan itu juga pada tahun ini turut menyumbangkan sebanyak 7,000 tan buah kurma ke seluruh dunia dengan 4,000 tan disalurkan kepada Program Makanan Dunia di bawah pengurusan Pertubuhan Bangsa-bangsa Bersatu dan baki 3,000 tan lagi diedarkan kepada lebih 30 buah negara yang mengalami kebuluran.

Selain bekas Perdana Menteri Malaysia, siapakah lagi individu lain yang pernah mendapat hadiah dan derma daripada Raja Arab Saudi yang murah hati ini?

Sejak mula mengambil alih tampuk pimpinan Amerika Syarikat, Kerajaan Arab Saudi telah menghadiahkan sebanyak 83 buah tangan termasuklah sehelai jubah dengan lapisan bulu citah dan sehelai lagi dengan lapisan bulu harimau putih, sembilan pasang sepatu kulit, pen dan jam meja Chopard, beberapa bilah pedang, lukisan potret Presiden Trump dan banyak lagi.

Hadiah-hadiah ini diterima semasa lawatan kali pertama Presiden Trump ke negara itu pada bulan Mei 2017.

Menurut Ali Shihabi, pengarah eksekutif Yayasan Arabia, walaupun senarai itu kedengaran melampau dan berlebih-lebihan, namun ia masih belum boleh dianggap mewah. Jika dikaji sejarah, kerajaan Arab Saudi sebelum itu sudah biasa memberi hadiah yang lebih lumayan seperti jam mewah, barangan kemas eksklusif dan sebagainya.

Sebelum kemangkatannya, Raja Abdullah telah menghujani bekas Presiden AS ini dengan pelbagai hadiah. Bukan sahaja Obama, malah Michelle dan anak-anak mereka juga turut menerima sumbangan mewah daripada Baginda.

Bagi Obama, Raja Abdullah pernah memberi seutas jam tangan emas dan perak yang dianggarkan bernilai $18,240, replika Menara Jam Mekah bersalut emas bernilai $57,000 dan seutas lagi jam tangan emas putih bernilai $67,000.

Namun, hadiah yang diterima isterinya, iaitu Wanita Pertama Amerika Syarikat adalah jauh lebih mewah. Michelle Obama pernah menerima set barangan kemas berlian dan batu zamrud yang dianggarkan bernilai $560,000 serta set barang kemas mutiara dan berlian berharga $570,000.

Kedua-dua anak mereka, Sasha dan Malia menerima set barang kemas berlian dan batu zamrud serta set berlian dan batu delima berjumlah $80,000.

Selain Raja Abdullah, Putera Saudi iaitu Putera Miteb bin Abdullah bin Abdulaziz Al-Saud juga pernah menyerahkan sebatang model pokok palma, beberapa botol minyak wangi, lapan helai jubah, tiga helai mantel, sehelai persalinan satin, sehelai gaun baldu, beberapa helai kaftan dan empat kotak yang penuh dengan hiasan.

Camilla Parker Bowles merupakan isteri kepada Putera Charles yang merupakan bakal pewaris takhta kerajaan British. Camilla yang kini berusia 70 tahun mendedahkan yang beliau pernah menerima pelbagai hadiah lumayan dalam bentuk barangan kemas demi-parure daripada kerajaan Arab Saudi.

Set barangan kemas yang diterima Camilla mempunyai padanan batu permata yang berbeza-beza. Antaranya padanan berlian dengan batu delima, berlian dengan batu zamrud dan juga berlian dengan batu nilam.

Kesemua set barangan kemas ini dianggarkan bernilai lebih tiga juta pound sterling (RM16.4 juta).

Sejak turun-temurun, keluarga Arab Saudi tidak pernah kedekut atau berkira apabila memberikan hadiah untuk menjaga hubungan diplomatik antara negara. Sejarah menceritakan bagaimana Raja Arab Saudi pertama, iaitu Raja Abdulaziz, menghadiahkan sepasang oryx Arab kepada Raja England ketika itu yang merupakan datuk kepada Ratu Elizabeth, King George V.

Oryx jantan dan betina yang diterima oleh Leftenan Kolonel Robert Edward Hamilton pada November 1917 itu perlu dibawa merentasi padang pasir dan melalui India. Walau bagaimanapun, oryx jantan tersebut telah mati sejurus tiba di Bombay. Selepas perjalanan panjang yang memakan masa sehingga tiga tahun, oryx betina selamat tiba di London dan ditempatkan di Royal Zoological Society.

Menurut nota yang ditulis oleh Leftenan Kolonel Hamilton, masyarakat Arab memanggil oryx sebagai "Al Wathaihi" dan spesies haiwan itu digambarkan sebagai "sangat pemalu dan sangat jarang dilihat." Kedua-dua oryx yang dihadiahkan itu telah ditangkap ketika masih kecil dan disimpan di taman Raja Abdulaziz di Riyadh.

Amalan menghadiahkan haiwan eksotik atau spesie terancam masih diteruskan sehingga ke hari ini. Sebagai contoh, "Diplomasi Panda" yang dimeterai antara kerajaan China dan Amerika Syarikat antara tahun 1950 hingga 1980-an.

Bintang bola sepak Liverpool, Mohamed Salah, dilaporkan akan dihadiahkan sebidang tanah di Tanah Suci Mekah selepas memenangi anugerah Pemain Terbaik Tahunan PFA.

Menurut Naib Presiden Perbandaran Mekah, Fahd Al-Rowky, Mo Salah merupakan seorang duta Islam yang unggul di United Kingdom dan pemberian hadiah seumpama ini menandakan sokongan terhadap anak-anak muda yang berpotensi tinggi.

Mo Salah mempunyai beberapa pilihan untuk memiliki hadiah sebidang tanah ini. Sekiranya kerajaan telah memperkenankan proses pemilikan tersebut, Mo Salah akan diberikan tanah Mekah yang berada di luar Tanah Haram.

Pilihan keduanya adalah untuk membina sebuah masjid di atas tapak tersebut atas nama Mo Salah. Manakala pilihan lain (bergantung atas permintaan Mo Salah) adalah supaya dijual tanah tersebut dan setiap sen hasil jualan disalurkan untuk kebajikan.

Adapun pemberian hadiah bermewah-mewah ini adalah menjadi satu tradisi bagi masyarakat Arab, ada segelintir pihak yang menganggap setiap pemberian tersembunyi udang di sebalik batu dan mempunyai motif tertentu. Namun, bagi pemimpin atau pegawai kerajaan yang menerima hadiah mewah ini, perlulah ada garis panduan yang jelas untuk mengelakkan timbulnya fitnah dan menggalakkan gejala rasuah.

Bagi Amerika Syarikat misalnya, polisi kerajaan telah mewajibkan kesemua pegawai (termasuk pasangan dan tanggungan) mengisytiharkan setiap hadiah yang diterima daripada negara luar dan tidak boleh menyimpan mana-mana pemberian bernilai lebih $390 untuk kegunaan peribadi. Donald Trump dan Obama tidak dapat membawa pulang mana-mana hadiah yang diterima. Jika mereka ingin memiliki sesebuah barangan, mereka perlu membayar harga pasaran barangan tersebut kepada pihak kerajaan. Segala rekod penyimpanan dan pelupusan hadiah dikendalikan oleh Pentadbiran Perkhidmatan Am Amerika Syarikat.

Begitu juga dengan keluarga diraja British. Walaupun mana-mana ahli keluarga diraja menerima apa-apa barangan bernilai dari seluruh dunia, ia akan disimpan sebagai aset diraja yang boleh dikongsi untuk kegunaan rasmi dan tidak boleh dianggap sebagai koleksi peribadi.

Terdapat garis halus dalam pemberian dan penerimaan hadiah, apatah lagi melibatkan pegawai atau pemimpin sebuah kerajaan. Menurut SPRM, segala jenis hadiah tidak kira besar mahupun kecil, selagi mana ia berkait dengan tugas rasmi, ia boleh dianggap sebagai rasuah. Penerimaan hamper perayaan dan Limau Mandarin oleh pembekal juga, misalnya, telah menjadi satu kesalahan.

Namun, jika diteliti Pekeliling Perkhidmatan Bil. 3 Tahun 1998, setiap penerimaan hadiah dibolehkan dengan kelulusan daripada Ketua Jabatan. Begitu juga dengan hadiah-hadiah lain, ia dibolehkan dengan syarat "tidak berkaitan dengan tugas rasmi", "tidak mempunyai niat rasuah" dan "diterima dengan suci hati (in good faith)".

Seperti yang disebut, secara peribadi, penulis merasakan terdapat garis yang amat halus untuk kita nilai niat dan motif dalam hati seorang manusia. Contoh dalam skala yang lebih kecil : jika seorang pegawai kewangan yang menguruskan tuntutan perjalanan atau bayaran kepada pembekal dibelanja makan, adakah kita yakin bahawa dia tidak akan "terikat" untuk memproses pembayaran si pembelanja dengan lebih cepat? Dan adakah ini dikira sebagai "rezeki" atau rasuah?

Mungkin sudah tiba masa pihak berwajib seperti JPA dan SPRM memperhalusi garis panduan ini atau memperketatkan lagi peraturan dengan mewajibkan semua agensi kerajaan serta swasta mengamalkan polisi larangan beri dan terima hadiah (seperti MAHB dan Petronas) supaya gejala rasuah dalam negara dapat dibanteras dari akar umbi sehinggalah ke peringkat atasan.


7 Tabiat Untuk Latih Anak Jadi Insan Yang Hebat Menurut Sains

Kenapa ada orang anak dia nampak berkebolehan, dengan ada sesetengah orang lain anaknya pula nampak seolah sukar untuk dikawal?

Tingkah laku yang diterapkan oleh ibu bapa sejak mula sebenarnya sangat penting dalam pembentukan peribadi awal usia kanak-kanak. Persoalannya, apakah yang perlu dilakukan oleh ibu bapa dalam membantu merangsang anak-anak mereka supaya dapat memiliki sikap yang baik?

Berikut adalah tujuh perkara yang setiap ibu bapa patut amalkan hasil kajian sains, dalam memberikan anak-anak anda persediaan supaya mereka lebih berjaya kemudian hari.

Kajian yang dilakukan melibatkan lebih 400 orang remaja mendapati remaja di Amerika Syarikat terlalu bebas dalam menentukan hala tuju masing-masing tanpa sebarang kekangan dari ibu bapa. Ini kerana ramai di antara mereka nak kerja yang bersifat 'hispter' seperti beraspirasi mahu menjadi seorang pemuzik, pereka permainan video atau atlit sukan.

Sepatutnya ibu bapa perlu mendorong anak untuk mempunyai impian yang lebih berpaksikan masa depan, kerana kerja-kerja tersebut bukanlah cita-cita yang mempunyai permintaan tinggi. Ajar anak supaya mempunyai impian, namun pastikan impiannya berpaksi pada realiti.

Dalam satu kajian yang dijalankan dengan kerjasama Universiti Harvard, penyelidik mendapati golongan remaja yang meluangkan sekurang-kurangnya lima hari seminggu untuk makan bersama keluarganya mempunyai peluang lebih rendah untuk terlibat gejala masalah sosial.

Kesan positif makan bersama ini mengelakkan majoriti remaja terlibat dengan penyalahgunaan dadah, seks luar nikah serta masalah kemurungan. Mereka juga menunjukkan pencapaian lebih baik dalam pembelajaran, pertuturan serta rasa nilai diri.

Kajian sains sudah membuktikan penggunaan telefon pintar serta peranti tablet memberi kesan kekal pada golongan kanak-kanak, dengan keupayaan mereka untuk memberikan fokus, bertutur dan kemahiran bersosial akan terjejas.

Bayi berumur 18 bulan ke bawah pula sepatutnya langsung tidak menonton sebarang jenis skrin dengan usia 2 hingga 5 tahun pula dihadkan selama satu jam sehari.

Kajian-kajian lain membuktikan kesan melarang penggunaan telefon pintar atau sebarang alat peranti di meja makan, kenderaan dan bilik tidur bagi remaja, akan memberikan kesan positif jangka panjang kepada hidup individu tersebut.

Kajian jangka panjang selama lebih 75 tahun yang dijalan Universiti Harvard, sejak tahun 1938 dan masih lagi berjalan, ada dua perkara yang membuatkan seseorang itu gembira. Pertama, rasa kasih sayang. Kedua? Etika kerja.

Hasil daripada kajian ini diterapkan sebagai panduan kepada ibu bapa dan hasilnya, penyelidikan menunjukkan kanak-kanak yang diberikan tugasan untuk dilakukan setiap hari mempunyai pemikiran yang lebih ke depan berbanding kanak-kanak lain.

Kanak-kanak yang sejak awal dilatih dengan tugasan, mempunyai sikap lebih professional ketika dewasa kerana mereka sudah mula memahami tugasan, walaupun tidak seronok untuk dilakukan merupakan sesuatu yang perlu dilakukan tanpa ada banyak pilihan.

Penyelidikan yang dilakukan sejak tahun 1972 mendapati kanak-kanak yang mampu melawan godaan akan membesar dengan mempunyai ciri-ciri positif. Dalam kajian tersebut, kanak-kanak yang terpilih ditawarkan gula-gula di atas meja dan sekiranya mereka berjaya untuk tidak makan gula-gula tersebut selepas 15 minit, ganjaran gula-gula itu akan digandakan.

Majoriti kanak-kanak yang berjaya menahan diri daripada makan dalam eksperimen itu didapati mempunyai kebolehan sosial yang lebih baik, lebih bijak dalam ujian serta bebas daripada masalah sosial.

Eksperimen yang dijalankan membuktikan sekiranya kanak-kanak dilatih untuk mempunyai sikap konsisten sejak mula, mereka akan membentuk kegigihan sendiri secara semulajadi. Jadi ibu bapa perlu menyediakan tabiat yang konsisten setiap hari pada anak-anak, seperti mengemas atau tolong menyapu walaupun mereka berat melakukannya kerana tabiat yang konsisten itu - akan membentuk psikologi mereka.

Tahukah anda, bayi yang dibacakan buku sejak kecil akan menerima kesan positif sehingga dia besar? Itulah yang berjaya ditemui penyelidik pada tahun 2017 apabila bayi yang dibacakan buku sejak awal, mempunyai kemahiran bertutur dan membaca lebih cepat berbanding kanak-kanak lain.

Bayi yang dibacakan bahan bacaan sejak mula turut sama mempunyai kebolehan menulis nama sendiri lebih awal, dengan majoritinya mampu menulis nama sendiri seawal usia 4 tahun.

Jadi mulakanlah daripada hari ini membaca kepada anak-anak anda, cuma pastikanlah bahan bacaan yang dibaca itu sesuai dengan mereka.

Salah satu perkara paling sukar untuk dilakukan ibu bapa, adalah membiarkan anak mereka berdepan kegagalan. Walaupun kegagalan itu sendiri negatif, kesan menghadapi kegagalan secara kendiri sejak kecil adalah sesuatu yang positif.

Kanak-kanak yang merasai kegagalan sudah belajar bagaimana menangani kegagalan itu. Mereka juga sudah merasai bagaimana dicabar, perlunya bekerja keras dan berusaha dengan konsisten. Kanak-kanak yang tewas akan mempunyai semangat yang lebih kental serta lebih terbuka untuk mencabar diri sendiri, dalam melakukan sesuatu tugasan.

Penyelidikan mencadangkan agar ibu bapa tidak tergopoh-gapah menyelamatkan anak-anak mereka ketika dia berhadapan kesukaran, kerana sikap ibu bapa itu akan dianggap oleh anak-anak sebagai satu bentuk ketidakpercayaan ibu dan bapa, pada kebolehan serta kemampuan anak sendiri.


9 Negara Yang Hampir Menjadi Mangsa Perangkap Hutang China

Satu ketika dahulu, peperangan merupakan cara utama untuk menawan sesebuah negara dan meluaskan kekuasaan. Akibatnya, jutaan manusia terbunuh termasuklah sebahagian besar orang awam yang tidak bersalah. Selain itu, peperangan-peperangan ini juga banyak memusnahkan harta-benda awam yang menyebabkan kerugian berjuta-juta ringgit.

Pada zaman kini, penjajahan tidak lagi mengambil pendekatan peperangan sebaliknya menggunakan cara yang lebih halus seperti penjajahan ekononomi dan politik. Perkara ini dapat dilihat antara dua kuasa besar dunia, China dan Amerika Syarikat yang menjalinkan hubungan diplomatik dengan negara-negara tertentu untuk mengekalkan pengaruh dan penguasaan mereka.

Malah, China secara terang-terang mahukan penguasaan ke atas Laut China Selatan yang dimiliki bersama oleh negara-negara yang berada berdekatan dengannya. Dari segi ekonomi pula, China telah mengumumkan program One Belt and One Road Initiative (OBOR), iaitu jaringan ekonomi untuk negara-negara terlibat dengan pembinaan pelbagai insfrastruktur dan kemudahan pengangkutan yang menghubungkan negara-negara ini.

Walaupun China berkali-kali menafikannya, ramai pihak melihat tindakan ini merupakan satu bentuk penjajahan ekonomi apabila China mula memberikan kemudahan pinjaman kepada negara-negara terlibat terutamanya negara-negara kecil seperti Laos dan Papua New Guinea.

Tindakan ini semestinya menimbulkan persoalan memandangkan China begitu bermurah hati untuk memberi pinjaman kepada negara-negara luar. Selain itu, terdapat keraguan bahawa negara-negara yang meminjam ini mampu membayar pinjaman-pinjaman ini dalam tempoh waktu yang ditetapkan.

Menurut beberapa sumber, terdapat kira-kira 9 buah negara yang sudah membuat pinjaman dalam jumlah yang besar dengan China. Paling menyedihkan, kebanyakan negara ini adalah negara-negara kecil. Berikut merupakan senarai negara dan anggaran jumlah pinjaman yang dibuat.

Ramai pihak melihat pemberian hutang dalam jumlah yang sangat besar ini sebagai langkah licik China untuk menguasai tersebut. Malah, sekiranya negara-negara ini tidak berkemampuan untuk membayar pinjaman, ada antaranya yang dipaksa untuk menyerahkan penguasaan aset tersebut kepada China ataupun membenarkan China membina pangkalan tentera mereka di negara tersebut.

Dalam hal ini, Sri Lanka merupakan contoh terbaik bagaimana China berjaya menguasai pelabuhan yang baru dibina di Sri Lanka. Sri Lanka dikatakan telah membuat pinjaman kira-kira RM4.15 bilion untuk pelbagai projek pembinaan insfrastruktur dan kemudahan awam.

Segalanya disebabkan oleh bekas Presiden Sri Lanka, Mahinda Rajapaska yang telah membuat pelbagai pinjaman dengan China. Walaupun kerajaan baru telah mengambil alih tampuk pemerintahan pada tahun 2015, kerajaan baru ini terpaksa tunduk kepada permintaan China dan terpaksa menyerahkan Pelabuhan Hambantota yang baru dibina kepada China.

Ini bermakna kerajaan terpaksa menyerahkan pelabuhan tersebut dan kawasannya yang berukuran 15,000 hektar kepada China selama 99 tahun pada bulan Disember 2017. Walaupun dilarang untuk meletakkan sebarang kelengkapan ketenteraan di kawasan ini, China didapati telah mengingkarinya dengan membawa masuk pasukan tenteranya dan mewujudkan pangkalan ketenteraan disini.

Sebagai laluan utama kapal, China sememangnya begitu agresif mahukan penguasaan ke atas kawasan Laut China Selatan. Malah, China dikatakan sudahpun membina pulau buatan manusia di kawasan ini, lengkap dengan landasan kapal terbang dan menempatkan pangkalan tenteranya disini.

Pada April tahun ini pula, China dikatakan telah meminta kebenaran Vanuatu untuk membina pangkalan tentera mereka di negara tersebut. Vanuatu merupakan sebuah pulau dan negara kecil berdekatan Australia. Terdapat kemungkinan Vanuatu terpaksa membenarkannya memandangkan negara ini dikatakan turut mempunyai hutang hampir RM1 bilion dengan China.


5 Konsol Permainan Video Terawal Di Dunia

Sejarah permainan video bermula sejak tahun 1950 lagi. Kira-kira 20 tahun kemudian, lahirlah konsol permainan video pertama. Dari tahun ke tahun, konsol-konsol permainan video juga melalui pelbagai revolusi seiring dengan perkembangan teknologi.

Kini, persaingan permainan video ini lebih tertumpu kepada persaingan syarikat-syarikat besar seperti Sony, Nintendo dan Microsoft. Kita kini berada di generasi ke 8 konsol permainan video dan antara konsol permainan video popular masa kini termasuklah Playstation, Nintendo Switch, Wii dan sebagainya.

Kali ini, pihak Iluminasi ingin berkongsi beberapa konsol awal yang pernah dikeluarkan suatu ketika dahulu. Kesemua konsol ini telah dihentikan penghasilannya. Sekiranya anda merupakan pengumpul barangan lama, konsol-konsol ini mungkin boleh dibeli secara dalam talian pada harga berkali-kali ganda daripada harga asalnya.

Magnavox Odyssey merupakan konsol permainan video terawal di dunia. Dikeluarkan pada 1972 pada harga $99.00 ketika itu. Konsol ini dihasilkan oleh Magnavox. Uniknya, konsol ini hanya memaparkan visual dan tidak menghasilkan sebarang bunyi.

Apabila disambungkan ke televisyen, 3 titik akan dipaparkan pada skrin televisyen. Titik-titik ini akan berubah mengikut permainan video yang dimainkan. Sebanyak 350,000 unit telah terjual dimana 28 buah permainan video telah dihasilkan untuknya. Konsol ini telah dihentikan penghasilannya pada tahun 1975.

Atari Pong merupakan versi konsol bagi permainan video arked Pong yang dikeluarkan sebelumnya. Konsol ini telah dihasilkan oleh syarikat Atari pada tahun 1975. Konsol ini telah dijual pada harga $79.95.

Hanya satu jenis permainan sahaja boleh dimainkan oleh konsol ini, iaitu permainan Pong. Pong merupakan permainan video berasaskan sukan ping-pong. Walau hanya boleh dimainkan oleh seorang pemain, konsol ini boleh dianggap begitu popular pada ketika itu kesan daripada permainan video arked Pong.

Telstar merupakan konsol yang dikeluarkan oleh syarikat Coleco antara tahun 1976 hingga 1978. Telstar merupakan siri beberapa konsol dimana setiap konsol ini terhad kepada sesebuah permainan video sahaja antaranya Telstar Classic, Telstar Deluxe, Telstar Ranger dan banyak lagi.

Secara keseluruhannya terdapat 14 konsol yang dikeluarkan dalam siri ini. 1 juta unit berjaya dijual bagi keseluruhan unit konsol ini. Malangnya, terlalu banyak konsol yang dijual dan penurunan populariti permainan Pong menyaksikan syarikat ini hampir muflis pada tahun 1980.

Color TV-Game merupakan permainan konsol pertama yang dihasilkan oleh syarikat Nintendo dan hanya dijual untuk pasaran Jepun. Dihasilkan pada tahun 1977, sekitar 3 juta unit telah terjual. Harga jualannya ketika itu adalah 48 ribu Yen, iaitu sekitar $400.

Sekitar 3 juta unit konsol ini telah terjual, menjadikannya jualan tertinggi konsol permainan video generasi pertama. Walaupun permainan yang boleh dimainkan begitu mudah, ianya begitu popular kerana konsol ini boleh dimainkan oleh dua orang pemain.

Atari 2600 merupakan sebuah lagi konsol yang telah dihasilkan oleh syarikat Atari pada tahun 1977. Konsol ini merupakan permulaan generasi kedua konsol permainan video. Menariknya, konsol inilah yang mencetuskan penggunaan katrij, membolehkan lebih banyak permainan video dimainkan.

Konsol Atari 2600 ini juga telah memperkenalkan penggunaan pengawal joystick yang boleh berpusing 360 darjah untuk bermain permainan video. Konsol ini dijual pada harga $199 dan telah dihentikan jualannya pada tahun 1992. Dianggarkan sebanyak 30 juta unit konsol ini telah terjual.


7 Fakta Menarik Pasukan Polis "Scotland Yard" yang Ramai Tidak Tahu

Digambarkan sebagai salah satu pasukan polis terbaik dunia, Scotland Yard juga merupakan penguasa undang-undang paling terkenal dalam sejarah. Pelbagai kes berprofil tinggi di seluruh dunia pernah menggunakan kepakaran pasukan Scotland Yard ini dalam menyelesaikan masalah berkaitan penyiasatan.

Namun, ada beberapa perkara yang masih ramai tidak tahu mengenai pasukan polis terkenal ini. Berikut adalah 7 perkara menarik mengenai Scotland Yard yang kami ingin kongsikan bersama anda.

London tidak mempunyai polis rasmi sehinggalah pada tahun 1829, apabila Menteri Dalam Negeri iaitu Sir Robert Peel telah mengatur satu pasukan untuk menggantikan sistem yang tidak stabil di antara pengawal, penjaga jalanan dan polis sungai.

Kolonel Charles Rowan dan Richard Mayne telah diamanahkan untuk menguruskan pasukan itu. Rumah Richard Mayne yang terletak di no 4, Whitehall Place yang mempunyai kawasan terbuka (yard), suatu masa dahulu menjadi Istana sementara bagi keluarga diraja Scotland ketika mereka berada di London.

Bangunan yang digelar Scotland Yard itu juga dikatakan telah menginspirasikan nama sebuah jalan di belakangnya yang diberi nama Great Scotland Yard Road. Itulah kisah mengenai nama pasukan penguatkuasa alaf baru yang ditubuhkan oleh Rowan dan Mayne ini.

Charles Dickens merupakan penulis buku terkenal Great Expectations dan juga beberapa karya sastera klasik yang lain tetapi dia bukanlah seorang anggota polis. Walaupun begitu dia pernah ikut bersama pasukan polis Scotland Yard ini untuk melakukan rondaan pada kurun ke-19.

Ini disebabkan oleh Dickens yang mempunyai seorang rakan bernama Charles Frederick Field yang juga merupakan Pegawai Penyiasat Scotland Yard. Disebabkan persahabatan ini, Field membenarkan Dickens untuk mengikuti mereka untuk melakukan rondaan pada waktu malam. Fields juga menjadi salah satu watak dalam novel tulisan Dickens iaitu Bleak House.

Pada suatu ketika, penduduk London menjadi curiga terhadap Scotland Yard. Ini kerana pasukan polis itu telah mendapat gambaran buruk pada tahun 1877 akibat kejadian yang dikenali sebagai “Turf Fraud Scandal” atau “Trial of the Detectives". Ia meletus apabila seorang wanita kenamaan Parsi bernama Madame de Goncourt telah ditipu oleh dua orang lelaki bernama Harry Benson dan William Kurr.

Seorang penyiasat bernama Nathaniel Druscovich telah dikerahkan ke Amsterdam untuk menangkap Benson manakala yang lain pula mencari Kurr. Walau bagaimanapun, kedua-dua penjenayah itu begitu licik dan sukar ditangkap. Ini telah menimbulkan kesangsian di kalangan polis Scotland Yard.

Apabila kedua-dua mereka berjaya ditahan, mereka mendedahkan telah memberi rasuah kepada seorang penyiasat bernama John Meiklejohn sebagai pertukaran maklumat tentang aktiviti polis dalam memburu mereka. Dua orang polis lain juga terlibat dan kesemua mereka telah dihukum penjara selama dua tahun.

Oleh disebabkan perkara ini, pasukan Scotland Yard telah dirombak semula dan Jabatan Penyiasatan Jenayah telah diperkenalkan untuk mengurangkan penyalahgunaan kuasa di kalangan polis.

Suatu masa dahulu, teknologi mengenai pengecaman cap jari hanyalah sebuah teori yang tidak dapat dilakukan secara praktikal. Kebanyakan pasukan polis pada masa itu bergantung kepada sistem antropometri iaitu Ilmu tentang ukuran perkadaran bahagian tubuh manusia.

Sistem ini telah diasaskan oleh seorang polis Perancis bernama Alphonse Bertillon yang menggunakan 11 kaedah ukuran untuk mengenalpasti identiti seseorang itu.

Walaupun teknologi mengesan cap jadi ini bermula di India pada penghujung tahun 1800-an, akan tetapi dunia barat mula menggunakan sistem ini pada tahun 1901. Timbalan Pesuruhjaya Scotland Yard iaitu Sir Edward Henry telah mengetuai Biro Polis Bahagian Cap Jari.

Pada tahun 1902, buat pertama kalinya seorang pencuri telah didakwa berdasarkan cap jarinya yang ditinggalkan pada cermin tingkap. Pada 1904, seorang detektif telah memperkenalkan teknologi cap jari ini di St. Louis World's Fair kepada penguatkuasa undang-undang Amerika.

Pasukan polis berunifom yang meronda di kawasan sekitar London ini tidak membawa senjata api sehinggalah pada tahun 1994. Ia disebabkan oleh peningkatan serangan terhadap pihak polis yang berlaku.

Namun, ianya hanya terhad kepada pasukan polis berkenderaan yang ditugaskan untuk panggilan berisiko tinggi sahaja. Semasa ia baru diperkenalkan, senjata api perlulah di simpan dalam kotak berkunci di dalam kereta.

Hari ini 90% polis Scotland Yard tidak membawa senjata api kerana kadar penggunaan senjata api yang rendah di kalangan orang awam. Hanya empat daripada 100 anggota sahaja yang mempunyai senjata api.

Dengan mempunyai kamera CCTV yang memantau di seluruh London, pengenalan wajah untuk mengenalpasti suspek penjenayah adalah amat penting. Tiada satu perisian komputer yang mampu melawan kehebatan pasukan "super recogizers" Scotland Yard ini.

Sekumpulan pegawai telah dipilih kerana kebolehan mereka mengenalpasti wajah dan nama berdasarkan ingatan mereka. Kali pertama ujian untuk memilih pegawai pengecam wajah dilakukan di Universiti Harvard pada tahun 2009.

Mereka yang lulus cemerlang dalam ujian itu mempunyai kebolehan hebat untuk mengecam dan sering digunakan untuk mengenalpasti suspek dalam jenayah menyeluk saku di khalayak ramai.

Konstabel Gary Collins merupakan salah seorang pakar yang pernah mengenalpasti 180 suspek daripada 4000 orang ketika melihat rakaman CCTV sewaktu rusuhan di London pada 2011, manakala perisian komputer hanya mampu mengenalpasti seorang suspek sahaja.

Bertempat di dua aras bangunan ibu pejabat Polis Metropolitan di London, terletaknya Muzium Hitam yang menempatkan pelbagai bahan bukti yang dikumpul selama 150 tahun.

Diasaskan pada tahun 1875, muzium ini menyimpan pelbagai benda daripada organ manusia di dalam balang asid, peralatan memasak pembunuh bersiri Scotland iaitu Dennis Nilsen yang digunakan untuk memasak daging manusia dan pelbagai benda lain lagi.

Ia tidak dibuka untuk orang awam namun beberapa orang selebriti seperti Sir Arthur Conan Doyle penah dibawa masuk melihatnya. Beberapa bahan bukti juga telah diberikan kepada Muzium London untuk pameran umum pada tahun 2015.


Sejarah Ringkas Stonehenge Dan Kisah Lelaki Yang Membelinya Dalam Jualan Lelong

Stonehenge merupakan antara monumen sejarah paling popular di dunia. Ianya adalah susunan batu-batu besar yang membentuk sebuah bulatan. Para sejarawan percaya binaan ini sudah wujud kira-kira 5000 tahun dahulu.

Monumen Stonehenge ini terletak di Wiltshire, England dan kini berada di bawah pemilikan kerajaan British sejak tahun 1918. Stonehenge dan kawasan sekitarnya juga telah diwartakan sebagai Tapak Warisan Dunia pada taun 1986.

Kajian arkeologi di tapak ini menunjukkan bahawa struktur monumen ini juga berubah-ubah mengikut peredaran zaman. Hal ini kerana tapak ini sudah banyak kali dibina semula oleh pelbagai generasi dahulu kala. Malah, ketinggian binaan juga dikatakan semakin berkurang akibat daripada kesan mendapan tanah.

Fungsi binaan Stonehenge dan caranya dibina juga telah mencetuskan pelbagai misteri. Batu-batu yang disusun disini juga sangat besar. Dengan tinggi sekitar 4 meter dan berat 20 hingga 40 tan, ianya seolah-olah amat mustahil binaan tersebut dibina oleh manusia.

Malah, ada teori yang mendakwa seolah-olah ada kuasa mistik yang membantu manusia pada zaman dahulu membina monumen ini. Menariknya, kajian yang dibuat mendapati bahawa batu-batu ini dipindahkan manusia daripada kuari yang terletak sejauh 32km daripada kawasan ini.

Ahli sejarawan ini berbeza pendapat mengenai fungsi pembinaan Stonehenge ini. Antara teori popular adalah monumen ini dahulunya digunakan sebagai tempat amalan ritual dan penyembuhan. Selain itu, ada juga pendapat mengatakan susunan batu ini dahulunya dijadikan tempat mengkaji bintang.

Kajian yang dibuat juga menunjukkan bahawa kawasan Stonehenge ini dahulunya merupakan tempat pengkebumian. Pakar sejarah menganggarkan terdapat kira-kira 200 orang mayat yang telah dikebumikan di kawasan ini. Walau bagaimanapun, mereka masih belum dapat merungkai persoalan mengapa tempat ini dijadikan tempat pengkebumian.

Walaupun kini Stonehenge sudah diletakkan dibawah kerajaan Monarki British, mungkin ramai yang tidak tahu bahawa pemilikan kawasan ini sudah banyak kali bertukar tangan individu persendirian sehinggalah ia dibeli oleh Cecil Chubb dalam sebuah lelongan pada tahun 1915.

Pada tahun 1914, pemilik kawasan ini telah terbunuh semasa Perang Dunia Pertama. Akibatnya, kawasan ini terpaksa dilelong secara terbuka. Ramai pihak menyangka jutawan daripada Amerika Syarikat akan membeli Stonehange dan memindahkan segala batu-batu ini ke Amerika Syarikat.

Tiba-tiba, seorang individu bernama Cecil Chubb telah menjadi penyelamat dengan membeli Stonehenge dalam lelongan tersebut. Ketika itu, beliau telah membayar sekitar £6,600 untuk membeli Stonehenge. Dalam nilai sekarang, jumlah tersebut bersamaan kira-kira $875,000 atau RM 3.6 juta.

Lahir di Shrewton, iaitu kira-kira 6.5km daripada Stonehenge, Cecil Chubb telah dianggap penyelamat Stonehenge daripada dibeli orang luar. Walau bagaimanapun, tiada siapa yang benar-benar pasti tujuan beliau membeli Stonehenge. Ada yang berpendapat bahawa beliau membeli binaan tersebut sebagai hadiah kepada isterinya.

Walau bagaimanapun, ramai yang beranggapan beliau sebenarnya hanya ingin menyelamatkan monumen daripada dibeli oleh orang Amerika Syarikat. Pendapat ini dikuatkan lagi dengan tindakan Cecil Chubb mendermakan kawasan ini kepada kerajaanm 3 tahun kemudian. Ini bermana beliau merupakan pemilik swasta terakhir yang memiliki kawasan ini sebelum ianya diserahkan kepada kerajaan.

Apabila menyerahkan kawasan ini kepada kerajaan, beliau juga telah menetapkan syarat bahawa kawasan ini mestilah dibuka untuk kunjungan orang awam. Bagi menghargainya jasanya, kerajaan juga telah menghadiahkannya pingat penghormatan Baronet yang membawa gelaran Sir. Beliau adalah penerima pertama pingat penghormatan tersebut.


5 Tabiat Negatif Yang Kita Bentuk Bila Semua Orang Ada Telefon

Walau demikian, tidak dapat dinafikan teknologi juga banyak memainkan peranan dalam hidup kita sehinggakan hidup kita pula dikawal oleh teknologi, sehinggakan tanpa sedar tabiat atau kelakuan kita dibentuk oleh teknologi yang kita gunakan seharian.

Berikut adalah lima contoh paling jelas bagaimana teknologi mempengaruhi kita, sehingga kita tidak sedar ada ketikanya teknologi itu sendiri melemahkan kita.

Lambakan video-video konsert serta persembahan yang dirakamkan orang ramai di dalam Youtube, membuktikan terlalu ramai orang yang berusaha menyaksikan persembahan yang diadakan tetapi lebih fokus untuk merakamkan detik tersebut tanpa mengalami sendiri apa yang berlaku di depan matanya. Dalam erti kata lain, ramai orang kini lebih suka menonton sesuatu yang sedang berlaku di depannya, menerusi skrin telefon pintar.

Perkara ini berlaku di mana-mana. Ibu bapa yang menonton persembahan anak-anak mereka juga kini lebih selesa berdiri menghadang pemandangan orang lain, hanya untuk memastikan mereka dapat merakamkan saat itu dalam telefon. Menonton konsert juga berdepan cabaran tangan-tangan yang memegang telefon, sehingga mengganggu pandangan.

Kita menyertai sesuatu acara untuk merasai sendiri pengalaman tersebut agar disimpan dalam memori atau lebih senang menontonnya menerusi skrin yang sedang merakam, supaya kita dapat melihatnya kembali bila-bila masa? Anda putuskanlah sendiri.

Cuba sebutkan nombor telefon yang anda selalu hubungi? Pasti ramai yang menghadapi kesukaran kerana kita dah jarang melihat nombor telefon berikutan teknologi mesej yang percuma disediakan serta akses kepada buku rekod nombor telefon yang sangat moden, di hujung jari kita.

Namun satu masa dulu, keupayaan mengingati nombor telefon merupakan salah satu perkara yang cukup penting bagi setiap individu. Sebut saja nama ibu, ayah, pejabat, kampung, teman, pasangan, suami, isteri - setiap satu nombor boleh kita ulangi kerana semuanya terpahat dalam memori.

Siapa di sini akan menghadapi kesukaran untuk menelefon individu yang dipercayai seandainya kita kehilangan atau menghadapi kerosakan telefon? Bagaimana seandainya kita mengalami kecemasan dan kita tiada akses kepada buku telefon kita? Pada pandangan penulis, pastikan kita berupaya mengingati sekurang-kurangnya 2 atau 3 nombor untuk kemudahan kita bila saat memerlukan.

Kisah kemalangan yang berlaku sama ada disebabkan kesilapan sistem GPS ataupun kecuaian manusia kerana terlalu menurut GPS acapkali kedengaran, mungkin bukan di Malaysia tetapi di seluruh dunia. Semakin ramai individu yang kehilangan apa yang kita boleh katakan sebagai 'common sense' sehingga menurut sistem GPS secara membabi buta.

Dalam bergantung kepada sistem GPS, kita juga semakin tidak menghiraukan papan tanda atau petunjuk yang berada secara fizikal di depan kita. Masih ingat lagi bagaimana kita menerangkan tentang corak laluan untuk ke suatu destinasi tidak lama dulu?

"Kau pusing kanan, ada pokok besar. Terus sikit lepas pokok tu ada kedai runcit belah kiri, depan sekolah. Lepas saja sekolah ada simpang kanan, masuk simpang tu terus saja sampai nampak pintu gerbang. Rumah pertama sekali belah kiri lepas pintu gerbang tu lah rumah ketua kampung."

Fuuh! Berbeza sekali dengan "bro, send location." Perjalanan kita memang menjadi lebih lancar, tetapi kita akan fokus kepada arahan GPS tanpa mempedulikan petunjuk-petunjuk yang ada dalam membantu kita mengenali dengan lebih baik lokasi yang kita tujui.

Anda ada rasa yang setiap masa anda perlu diisi dengan sesuatu? Anda ada rasa yang anda perlu 'catch-up' dengan apa yang berlaku di dunia luar, menerusi informasi yang dikongsikan oleh orang ramai? Pernahkah anda rasa kosong apabila anda tak perlu buat apa-apa dan anda rasakan masa itu perlu diisi dengan sesuatu, tak kiralah dengan menonton di skrin, menyemak media sosial atau hanya sekadar membelek-belek telefon menukar 'wallpaper' telefon anda?

Apa yang anda rasakan itu adalah kesan yang datang daripada kebergantungan kita pada penggunaan telefon pintar yang sentiasa ada menemani kita. Kita ada rasa perlu untuk isi masa kita dengan 'sesuatu' tak kiralah apa.

Oleh yang demikian, kita semakin hilang keupayaan untuk duduk di mana-mana memerhatikan saja apa yang berlaku di depan mata. Ada masanya kita perlu duduk dan membiarkan saja dunia bergerak, dengan kita menyerap apa yang berlaku tanpa perlu mengisinya dengan informasi-informasi yang sebenarnya tidak penting sangat pun, pada kita.

Salah satu trend paling membimbangkan penulis yang semakin kerap dilihat, adalah bagaimana sekumpulan individu boleh duduk di kedai makan dan makan bersama, namun kesemuanya leka memandang telefon masing-masing. Sukar untuk penulis fahami kenapa itu berlaku.

Pada waktu perayaan, dapat dilihat dengan jelas jurang di antara perwatakan generasi muda dan tua, di mana generasi muda kelihatan kurang berminat untuk bertanyakan khabar pakcik dan makcik mereka - lebih selesa menatap skrin telefon bermain permainan video terbaru yang sedang hangat.

Kisah suami isteri yang berantakan disebabkan terlalu leka dengan telefon juga semakin kerap kedengaran. Walaupun bunyinya kelihatan remeh serta agak kelakar bila dibaca oleh orang luar, apa yang berlaku adalah benar serta pasti memberikan kesan besar pada keluarga tersebut. Bagaimanalah rasanya membesar dengan mengetahui ibu atau ayah kita bercerai kerana salah seorang daripada mereka terlalu leka menatap skrin telefon?


5 Penerima Anugerah Nobel Yang Tidak Berjaya Menghabiskan Persekolahan

Hadiah Nobel merupakan satu pengiktirafan kepada tokoh-tokoh daripada seluruh dunia yang telah memberikan sumbangan besar dalam 6 bidang utama iaitu keamanan, sastera, fizik, kimia, perubatan dan ekonomi. Antara tokoh dan saintis ternama yang pernah memenangi anugerah ini adalah Barrack Obama (Keamanan), Albert Einstein (Fizik) dan Marie Curie (Kimia).

Majlis penganugerahan ini dilakukan pada bulan Oktober setiap tahun. Kali ini, pihak Iluminasi ingin berkongsi 5 pemenang Hadiah Nobel yang tidak menamatkan pengajian di sekolah. Ternyata ini membuktikan seseorang yang tidak begitu cemerlang dalam akademik masih boleh memberi sumbangan besar kepada dunia.

Jose Saramago dilahirkan pada tahun 1922 di sebuah bandar kecli di Portugal. Walaupun dianggap sebagai seorang yang bijak dalam akademik, beliau tidak dapat meneruskan pengajiannya dan terpaksa berhenti akibat masalah kewangan. Oleh itu, beliau mula bekerja sebagai penterjemah dan wartawan untuk akhbar Diario de Noticias.

Namanya mula mendapat perhatian dengan penerbitan novel popularnya, Baltasar and Blimunda. Beliau menyertai Parti Komunis pada tahun 1969 dan secara terbuka mengaku sebagai seorang atheis.

Gaya penulisannya unik dan mendapat perhatian kerana beliau tidak menggunakan kata nama yang betul, menyebabkan setiap karakter dalam novelnya tidak mempunyai nama. Pada tahun 1988, beliau dianugerahkan Hadiah Nobel dalam bidang Sastera.

Joseph Brodsky merupakan salah seorang sasterawan tersohor di dunia. Beliau lahir pada tahun 1940 di Leningrad, Russia. Di sekolah, beliau dilayan dengan teruk oleh guru-gurunya hanya kerana beliau berketurunan Yahudi. Silibus mata pelajaran sekolah yang mengajar doktrin komunis memaksanya berhenti sekolah ketika berusia 15 tahun.

Selain bekerja, masanya telah dihabiskan untuk belajar bahasa Inggeris dan Polish serta mula berjinak-jinak dalam bidang penulis puisi. Beliau juga sempat menuntut ilmu daripada sasterawan tersohor Russia Anna Akhmatova sebelum dihalau keluar oleh Soviet Union pada tahun 1972.

Diringkaska cerita, beliau berhijrah ke Amerika Syarikat dan menghasilkan 9 buah buku puisi. Di sana, beliau telah diberi peluang mengajar di New York University, Columbia University dan beberapa buah kolej. Beliau telah dianugerahkan Hadiah Nobel dalam bidang Sastera pada tahun 1987 kerana sumbangannya dalam bidang ini.

Arthur Henderson dilahirkan pada tahun 1863 di Glasgow, Scotland. Setelah kematian ayahnya, keluarganya jatuh miskin. Hal ini menyebabkan beliau terpaksa berhenti sekolah. Setelah emaknya berkahwin semula, beliau kembali menyambung persekolahan selama 3 tahun sebelum kembali berhenti daripada persekolahan.

Beliau menyertai pertubuhan Ironfounders’ Union pada usia 18 tahun dan dipilih sebagai Setiausaha dalam masa yang sangat singkat. Kerjayanya dalam bidang politik bermula secara rasmi pada tahun 1892.

Pada tahun 1906, beliau telah jadi pengasas bersama Parti Buruh dan menjadi Setiausahanya selama 23 tahun. Beliau menjadi Setiausaha Asing parti tersebut pada tahun 1929 dan dianugerahkan Hadiah Keamanan Nobel pada tahun 1934.

Leon Jouhaux lahir pada 1879 di Paris. Bapanya bekerja di sebuah kilang membuat mancis tetapi terpaksa berhenti kerana mogok daripada persatuan pekerja. Akibatnya, beliau terpaksa berhenti persekolahannya untuk membantu keluarganya.

Beliau turut bekerja di kilang membuat mancis sebelum dipanggil untuk menyertai pasukan tentera. Setelah bapanya jatuh sakit, beliau dipanggil kembali untuk bekerja di kilang tersebut. Beliau lantang mempertahankan hak pekerja dan menjadi Setiausahan Agung di kilang, CGT. Beliau banyak memberi ucapan di luar negara untuk menggesa setiap persatuan pekerja bersatuan demi keamanan.

Di peringat antarabangsa, beliau menjadi Naib Presiden pertubuhan International Confederation of Free Trade Unions dan Presiden organisasi European Movement. Pada tahun 1951, beliau telah dianugerahkan Hadiah Keamanan Nobel atas jasanya memperjuangkan keamanan.

George Bernard lahir pada tahun 1856 di Dublin. Beliau mendapat pendidikan awal di beberapa sekolah tempatan namun mengambil keputusan untuk berhenti kerana tidak menggemari cara pembelajaran yang terlalu mengikut silibus.

Beliau mula bekerja ketika berusia 15 tahun dan pada 1876, beliau berhijrah ke London dan memulakan kariernya dalam bidang penulisan. Malangnya, beliau menghadapi kesukaran untuk menjual karyanya dan beliau terpaksa bergantung hidup pada emak dan kakaknya.

Beliau kemudiannya berminat pada pergerakan sosialisma dan menyertai pertubuhan Fabian Society. Kebanyakan perjuangannya pada peringkat awal lebih berkisar kepada masalah sosial. Pada tahun 1925, beliau telah dianugerahkan Hadiah Nobel dalam bidang Sastera.


5 Tamadun Lama Dunia Yang Runtuh Secara Tiba-Tiba

Sejarah membuktikan manusia telah lama mewujudkan komuniti-komuniti yang cuba melangsungkan hidup dalam budaya dan adat resam sendiri, saling bekerjasama antara satu sama lain sehingga berjaya membentuk satu tamadun yang besar.

Telah wujud banyak tamadun-tamadun lama di seluruh dunia, dengan setiap satu tamadun membawa perwatakan yang unik dan berbeza-beza. Setiap tamadun yang pernah ada membawa cerita yang menarik untuk disampaikan jatuh bangunnya, menjadi pengajaran kepada kita semua.

Berikut adalah lima jenis tamadun dunia yang pernah muncul namun atas desakan masa, iklim cuaca atau sekadar tidak bernasib baik, menyebabkan kehebatan dan kegemilangan mereka hanya tinggal sebagai rekod dalam buku sejarah untuk dijadikan bacaan kita.

Diletakkan sebagai antara tamadun paling maju ketika zaman mereka, orang Maya membina komuniti mereka dengan mengukir batu-batu besar untuk dijadikan bandar. Wilayah Maya juga meliputi kawasan hutan di selatan Mexico serta Amerika Selatan, ketika ini. Terkenal dengan tulisan berbentuk hiroglif serta mempunyai sistem kalendar, tamadun Maya sudahpun mempunyai kemahiran dalam bidang matematik, astronomi serta seni pembinaan yang hebat.

Kemuncak tamadun Maya berlangsung pada sekitar tahun 250 hingga 900 yang dikenali sebagai 'era klasik'. Walaupun begitu, semuanya berubah selepas masyarakat tersebut secara tiba-tiba menjatuhkan raja mereka kemudian meninggalkan penempatan serta teknologi yang telah mereka bangunkan.

Terdapat banyak pendapat cuba merungkai kenapa perkara ini berlaku. Antara hujah yang disebutkan adalah disebabkan kemarau berpanjangan berlaku, menyebabkan kesukaran untuk mereka meneruskan kehidupan. Ada juga pendapat mengatakan berlakunya perang saudara di kalangan masyarakat Maya sendiri.

Walaupun tamadun Maya sudah hilang, pewaris-pewaris tamadun ini tidak hilang sepenuhnya. Anak cucu mereka masih lagi menetap di kawasan-kawasan yang telah mereka diami sejak dahulu sehingga kini.

Orang Indus mula membina penempatan di kawasan yang kini adalah negara India dan Pakistan seawal 8,000 tahun dahulu.

Salah satu tamadun paling awal dunia, wilayah tamadun Indus ini sangat luas sehingga menempatkan anggaran 10 peratus penduduk bumi ketika zaman mereka. Tamadun Indus mempunyai sistem tulisan yang sehingga kini belum dapat difahami selain kepakaran serta membina sistem saliran air yang agak moden untuk zaman mereka.

Sekitar tahun 1900BC, tamadun Indus mula runtuh disebabkan beberapa faktor yang menimpa, sehingga menyebabkan mereka meninggalkan bandar mereka berpindah ke bahagian tenggara kawasan asal mereka.

Sama seperti tamadun Maya, perubahan cuaca memainkan peranan yang besar kepada kejatuhan tamadun Indus. Iklim monsun yang kekal lebih dua abad tidak berubah, menyebabkan aktiviti pertanian gagal untuk diteruskan. Ini menyebabkan orang Indus terpaksa meninggalkan kawasan yang telah mereka bina bagi mencari lokasi lain, untuk mendapatkan sumber makanan. Kejadian alam seperti gempa bumi juga turut sama memaksa orang Indus berpindah keluar menyelamatkan diri.

Tamadun Anasazi meliputi empat negeri Amerika Syarikat ketika ini iaitu Utah, Arizona, New Mexico dan Colorado. Mempunyai kemahiran binaan yang menakjubkan dengan bangunan unik yang mampu menempatkan beratus bilik di dalamnya, masyarakat Anasazi membuka penempatan di kawasan itu pada abad ke 12 hingga 13. Walaupun begitu tamadun ini berakhir dengan sadis sekali.

Penyelidikan yang dilakukan mendapati berlakunya kegagalan orang Anasazi menguruskan penempatan mereka dengan baik. Hutan ditebang sesuka hati sehingga menyebabkan masalah sumber makanan dan air.

Musim kemarau panjang berlaku menyebabkan keadaan masyarakat Anasazi huru-hara, sehingga menyebabkan berlakunya bunuh-membunuh. Tabiat kanibalisme iaitu memakan daging manusia untuk meneruskan hidup juga ditemui berlaku.

Anak cucu masyarakat ini masih hidup sehingga kini namun memilih untuk dikenali dengan gelaran 'orang Hopi' atau 'orang Zuni'. Ini kerana mereka sendiri memandang negatif sekiranya ada yang memanggil mereka dengan gelaran 'orang Anasazi'.

Rekod sejarah orang Iceland menunjukkan pada tahun 985, Erik Thorvaldsson atau lebih dikenali dengan nama Erik the Red, membawa bersamanya 25 buah bot untuk mewujudkan sebuah koloni baru di Greenland - selepas dia dibuang daripada Iceland kerana kes bunuh.

Mewujudkan dua buah koloni, satu di bahagian timur Greenland dan sebuah lagi koloni yang lebih kecil di bahagian barat, masyarakat Viking dari Iceland itu hidup dengan menternak kambing. Mereka membina penempatan dan bangunan menggunakan batu-batu, tinggal di situ selama lebih 500 tahun sebelum didapati hilang begitu saja meninggalkan segalanya yang telah mereka bina.

Menurut kajian - pada abad ke 15, tamadun Viking Greenland ini mengalami kejatuhan disebabkan cuaca sejuk melampau namun pendapat ini disangkal ramai penyelidik. Kajian lebih mendalam mendapati orang Viking Greenland terpaksa berpindah disebabkan ancaman orang Inuit yang turut sama menetap di lokasi sama.

Sumber ekonomi mereka yang bergantung kepada jualan gading walrus dan bahan mentah daripada beruang kutub turut mengalami penurunan permintaan, memaksa orang Viking Greenland meninggalkan tempat mereka, dengan majoritinya memilih untuk kembali ke Iceland.

Tamadun Rapa Nui merupakan sebuah tamadun yang menduduki pulau terkenal yang kita gelarkan sebagai Pulau Easter. Terletak di kawasan yang sangat terpencil serta jauh daripada kelompok manusia, dianggarkan sejak tahun 300 lagi masyarakat orang Polinesia sampai ke pulau tersebut menjadikan Pulau Easter kediaman mereka.

Terkenal dengan beratus binaan tugu besar yang mempunyai ketinggian berpuluh kaki yang digelarkan 'moai',tugu-tugu dipacakkan oleh orang Rapa Nui di sekeliling Pulau Easter. Bagaimana mereka melakukannya masih lagi menjadi misteri sehingga ke hari ini kerana jumlah populasi yang kecil seperti mereka, mampu membina binaan bersaiz sedemikian rupa.

Pendapat paling popular mengatakan populasi penduduk Pulau Easter mula menurun disebabkan oleh perang saudara sesama mereka serta keadaan cuaca. Situasi itu menyebabkan orang Rapa Nui terpaksa menghabiskan sumber mereka seperti sumber kayu serta makanan, sehingga menyebabkan kanibalisme berlaku.

Walaupun begitu, kajian yang dilakukan pada tahun 2016 mendapati kedatangan orang Eropah ke pulau tersebut pada abad ke 18 sebenarnya menjadi permulaan kejatuhan masyarakat Rapa Nui.

Orang Rapa Nui dibawa untuk menjadi buruh paksa dalam sektor pertanian di Peru. Bagi mereka yang enggan, mereka akan ditembak mati. Selepas diserang wabak di Peru akibat keadaan hidup yang tidak terurus, orang Rapa Nui yang masih hidup dihantar pulang ke Pulau Easter. Ini menyebabkan jangkitan wabak cacar mula tersebar di kalangan masyarakat mereka.

Populasi Pulau Easter turun mendadak selepas itu berikutan kegagalan mereka merawat penyakit tersebut, sehinggakan jumlah masyarakat mereka berkurangan lebih separuh. Ketika ini, jumlah populasi Pulau Easter adalah sekitar 5,000 orang dengan hanya separuh daripadanya berasal daripada suku etnik Rapa Nui, pembina asal tugu-tugu gergasi itu.


Digelar "Pakar" Bedah Jantung Walaupun Tiada Kelulusan Perubatan - Vivien Thomas

Jantung merupakan organ berongga yang penting dan berfungsi mengepam darah melalui saluran darah dengan denyutan yang berulang-ulang. Ramai orang di Malaysia yang mempunyai masalah berkaitan jantung terutamanya saluran jantung tersumbat. Oleh kerana teknologi perubatan yang sedia ada sekarang, doktor mampu melakukan pembedahan untuk menangani masalah berkaitan jantung.

Namun, tahukah anda bidang pembedahan jantung ini sebenarnya di antara penemuan yang agak baharu dalam dunia perubatan? Kali ini kami ingin berkongsi kisah pelopor dalam bidang pembedahan jantung yang lebih mengagumkan anda.

Vivien Thomas merupakan anak kepada seorang tukang kayu dan cucu kepada seorang hamba abdi. Dia dilahirkan di Louisiana pada tahun 1910 dan berpindah ke Nashville semasa kecil ketika zaman perkauman sedang berlaku di Amerika. Walaupun begitu, dia tidak membiarkan masalah perkauman yang berlaku menghalang impiannya untuk melanjutkan pelajaran di Tennessee State College dalam bidang perubatan.

Namun, Zaman Meleset yang melanda Amerika Syarikat pada tahun 1929 hingga 1939 memberikan kesan buruk kepada rakyatnya tanpa mengira bangsa dan warna kulit. Semua wang simpanan Vivien ketika bekerja dengan ayahnya juga habis sama sekali. Akan tetapi, perkara ini juga tidak mematahkan semangatnya apabila dia menghantar permohonan untuk menjadi pembantu makmal di Universiti Vanderbilt.

Vivien akhirnya berjaya diterima bekerja. Vivien telah ditugaskan untuk menjadi pembantu kepada seorang doktor bernama Alfred Blalock. Alfred yang dilahirkan di Georgia pernah belajar di Universiti Georgia sebelum menyambung pengajian dalam bidang pembedahan di Universiti Johns Hopkins.

Walaupun ketika itu masalah perkauman sedang hangat berlaku, Blalock tidak mengira warna kulit dalam memilih pembantunya. Di dalam iklan mencari pembantu, Blalock telah menyatakan dia mahukan seseorang yang boleh belajar apa yang disuruh dan diajarnya.

Vivian mampu belajar dengan pantas apa yang diajarkan oleh Blalock melalui beberapa percubaan. Tidak lama selepas itu, pembantu doktor itu mampu melakukan pembedahan dengan sendiri walaupun tiada kelayakan yang rasmi.

Vivian menghabiskan waktu siangnya mentelaah buku perubatan dan pada waktu malam pula dia berjaga untuk melakukan ujikaji bersama Blalock. Peraturan yang mengasingkan warna kulit di luar tidak wujud di dalam makmal itu apabila mereka berdua bekerja bersama.

Mereka berdua juga tidak teragak-agak untuk menyuarakan pendapat sekiranya mempunyai sebarang cadangan. Blalock bahkan sanggup membela nasib Vivian kerana selama empat tahun bekerja sebagai pembantu doktor di Vanderbilt, Vivian dibayar gaji sama seperti seorang tukang cuci kerana warna kulitnya.

Pernah sekali Vivian hampir berhenti kerja dan pulang ke Tennessee kerana gaji yang diterimanya begitu rendah. Akan tetapi Blalock berjaya memberikannya semangat dan membuat tawaran kerja baru supaya rakannya itu kekal bekerja dan tidak perlu risaukan soal wang lagi.

Pada tahun 1937, Blalock telah ditawarkan jawatan sebagai pengurusi di Hospital Detroit, di mana dia berpeluang untuk membuat kajiannya dengan lebih meluas. Namun begitu pihak hospital enggan mengambil Vivian sebagai pembantu Blalock kerana warna kulitnya.

Blalock telah menolah tawaran itu dengan mengatakan dia dan Vivian merupakan 'satu pakej'. Beberapa tahun kemudian Hospital Johns Hopkins telah menawarkan Blalock untuk menjadi ketua bedah dan membenarkan Vivian untuk menyertainya, maka Blalock pun bersetuju.

Pada hari pertama Vivian Thomas masuk ke pejabat barunya di hospital dengan memakai seragam makmal, semua orang tergamam. Ketika itu orang kulit hitam yang diambil bekerja di hospital adalah sebagai tukang cuci sahaja.

Vivian tidak memperdulikan mata yang memandang sebaliknya meneruskan kerjasamanya dengan Blalock. Pada tahun 1944, mereka berpeluang untuk membuktikan apa yang mereka boleh lakukan bersama.

"Bayi Biru" adalah satu sindrom apabila seseorang bayi itu mengalami masalah jantung di mana darah terhalang daripada sampai ke paru-paru mereka. Hal ini akan mengakibatkan kekurangan bekalan oksigen dan menyebabkan kulit mereka bertukar menjadi kebiru-biruan.

Eileen Saxon yang berusia 15 bulan adalah salah seorang bayi yang mengalami Sindrom Bayi Biru ini. Ibu dan bapanya telah membawa Eileen ke Hospital Johns Hopkins dengan harapan anak mereka dapat diubati.

Sebelum Eileen, tiada doktor yang pernah cuba untuk melakukan pembedahan pada jantung. Blalock telah mengejutkan semua orang apabila dia memberitahu bahawa dia akan melakukannya. Dia akan menjadi doktor pertama yang melakukannya ketika semua orang percaya perkara itu adalah sesuatu yang mustahil.

Vivian memberitahu bahawa tiada seorang doktor pun yang berani untuk melakukan sebarang pembedahan jantung jadi dia sedikit risau dengan kemungkinan yang akan terjadi. Apabila Vivian bertanya kepada profesornya itu tidak adakah sesuatu yang lebih mudah untuk dilakukan, Blalock menjawab bahawa kesemua yang mudah itu sudahpun dilakukan orang lain.

Blalock dan Thomas merupakan satu-satunya pasukan doktor yang mampu melakukan pembedahan itu. Setelah empat jam setengah yang mendebarkan, bayi Eileen kembali pulih dan bertukar warnanya kepada merah jambu. Semasa pembedahan bersejarah itu, Blalock meminta agar Vivian berada di sebelahnya.

Sewaktu dua warna kulit itu tidak dibenarkan duduk bersebelahan di dalam bas, restoran dan tempat awam, mereka berdua berjaya melakukan pembedahan yang menjadi pelopor dalam sejarah perubatan.

Ketika Blalock bersara pada tahun 1964, lebih dari 2,000 kanak-kanak telah melakukan pembedahan yang menyelamatkan nyawa itu di Hospital Johns Hopkins. Vivian pula meneruskan kerjayanya untuk 15 tahun lagi sebagai Pengarah Kajian Pembedahan.

Walaupun dia tidak pernah memiliki ijazah kedoktorannya secara rasmi, Universiti Johns Hopkins telah menganugerahkan beliau dengan Ijazah Kedoktoran Terpuji. Vivian Thomas telah meninggal dunia pada 1985 ketika berumur 75 tahun, beberapa hari sebelum penerbitan buku biografinya berjudul Partners of the Heart. Kisah menakjubkan lelaki ini juga diadaptasikan ke dalam filem bertajuk Something the Lord Made .


5 Jenis Perceraian Suami Isteri Menurut Islam

Kes-kes perceraian kerap kali kedengaran berlaku dalam kalangan masyarakat kita sehinggakan semakin ramai yang takut untuk melangsungkan perkahwinan, dek persepsi negatif yang kerap kali timbul.

Perceraian merupakan jalan keluar atau jalan terakhir yang boleh serta dibenarkan dalam Islam, sekiranya mana-mana pasangan merasakan itulah cara terbaik untuk mereka namun perceraian seharusnya tidak dipandang ringan. Sudah banyak kali dilaporkan terlalu ramai pasangan bercerai hanya disebabkan alasan remeh-temeh dan ini merupakan sesuatu yang membimbangkan kita semua.

Tahukah anda cerai sebenarnya mempunyai kategorinya sendiri menurut Islam dan bukan sekadar lafaz 'aku ceraikan dikau' seperti yang selalu kita dapat lihat dalam drama? Berikut adalah lima kategori perceraian yang ada serta sedikit penerangan ringkas tentang jenis cerai tersebut.

Perceraian secara 'talaq' atau talak ini berlaku apabila kedua-dua pihak bersetuju untuk berpisah atau suami bersetuju untuk berpisah dengan isterinya dengan lafaz. Cerai talak ini adalah cerai yang biasa dapat kita lihat di dalam drama serta dilakukan dengan cara yang sangat dramatiklah.

Sepatutnya, perceraian seperti ini berlaku di mahkamah dengan permohonan dibuat terlebih dahulu agar panduan dan nasihat dapat diberikan. Walaupun begitu, mungkin atas tekanan emosi, lafaz cerai yang berlaku di luar mahkamah tetap dianggap sah. Adalah menjadi satu kewajipan pada pasangan untuk melaporkan perceraian talak ini di mahkamah sekiranya sudah berlaku, untuk didaftarkan dan direkodkan.

Ta'liq atau taklik pula adalah lafaz perjanjian yang diucapkan oleh suami selepas selesai urusan pernikahan mereka. Lafaz taklik biasanya mengandungi perjanjian sekiranya suami gagal memberi tuntutan nafkah dan menghilangkan diri sekian-sekian bulan, maka talak kali pertama akan jatuh secara automatik atas kegagalan suami memenuhi janjinya.

Harus diberitahu, taklik bukanlah sesuatu yang wajib diikuti walaupun suami telah melanggar lafaznya kerana talak pasangan tadi hanya akan benar-benar jatuh, sekiranya si isteri melakukan tuntutan ke atas lafaz yang telah diucapkannya kepada isteri. Dalam keadaan suami menghilangkan diri tanpa berita melebihi tempoh yang disebutkan dalam lafaz, talak masih belum diaktifkan kerana perceraian secara taklik tidak berlaku secara automatik.

Perceraian secara khulu' yang membawa maksud 'melepaskan' ini bererti satu perjanjian yang dibuat di antara pasangan atas permintaan isteri yang ingin dilepaskan. Apakah faktor yang membuatkan isteri memohon cerai khulu' ini? Apa saja faktor yang membuatkan si isteri merasa kurang gembira atau kurang senang dengan suaminya.

Dalam perceraian secara khulu', isteri haruslah menawarkan sesuatu seperti harta atau wang ringgit yang perlu mendapat persetujuan bersama, sebagai pampasan. Sekiranya suami bersetuju untuk menerima pampasan yang ditawarkan, suami perlulah melafazkan talak bagi menyempurnakan perceraian secara khulu' itu. Pasangan yang bercerai secara khulu' tidak lagi boleh rujuk kembali.

Perceraian secara fasakh pula melibatkan penglibatan pihak ketiga iaitu hakim yang akan menentukan status talak. Walaupun kedua-dua pasangan suami atau isteri layak melakukan tuntutan fasakh, kebiasaannya fasakh dilakukan oleh pihak isteri atas sebab-sebab yang dirasakan perlu perceraian itu dilakukan.

Pihak hakim akan melakukan penilaian, dengan mengambil kira kisah kedua-dua pihak sebelum meluluskan perceraian tersebut. Kebiasaannya, perceraian secara fasakh ini akan dibenarkan apabila situasi perkahwinan itu sekiranya diteruskan, hanya akan mendatangkan lebih banyak mudarat pada pasangan wanita tersebut. Bagi melindungi wanita itu, pihak hakim akan memisahkan pasangan tersebut menggunakan budi bicara beliau.

Perceraian secara li'an bermula dengan tuduhan daripada pihak suami yang menafikan atau menidakkan anak yang dikandung atau sudah dilahirkan isterinya, sebagai anaknya. Ini berkemungkinan besar berpunca daripada sangkaan suami yang isterinya telah pun melakukan hubungan seks dengan individu lain sehinggakan mempunyai kandungan.

'Li'an' membawa makna kutukan atau menghukum, jadi perceraian li'an berlaku disebabkan suami mendakwa isterinya telah berlaku curang. Sekiranya kedua-dua pihak tidak menemui kebenaran tentang dakwaan, dengan suami kekal mendakwa isterinya serta isteri terus menafikan tuduhan - mereka berdua perlu melalui upacara li'an di mana kedua-duanya perlu mengangkat sumpah li'an di mahkamah.

Setelah semuanya selesai, kedua-duanya akan dipisahkan tanpa boleh merujuk semula perkahwinan mereka selama-lamanya. Anak yang didakwa bukan hasil hubungan suami isteri tadi pula akan dinasabkan kepada ibunya tanpa ada lagi hubungan dengan suami atau bapanya.


Kapal Terbang Terhempas Dan Sesat 11 Hari Dalam Hutan - "Badass" Juliane Koepcke

Juliane Koepcke dilahirkan di Lima, Peru pada 10 Oktober 1954. Kedua-dua ibu bapanya merupakan ahli zoologi Jerman yang telah berpindah ke Peru untuk mengkaji hidupan liar.

Pada petang sebelum Hari Natal, Juliane yang berusia 17 tahun bersama ibunya telah menaiki pesawat LANSA Flight 508 dari Lima, Peru untuk terbang ke timur Bandar Pucallpa bertujuan melawat bapanya di sana yang sedang bekerja di hutan hujan Amazon.

Ketika itu Juliane baru sahaja sehari tamat pengajian di sekolah tingginya dan berhasrat untuk menyambung pengajian dalam bidang zoologi sama seperti kedua-dua orang tuanya itu.

Juliane mendapat tempat duduk bernombor 19F. Penerbangan ke Pucallpa itu biasanya mengambil masa satu jam untuk sampai. Perjalanan mereka itu kelihatan lancar sehinggalah awan menjadi lebih gelap dan gelora di udara menjadi lebih teruk.

Secara tiba-tiba pesawat itu sudahpun berada dalam satu ribut petir yang tebal. Pada ketika ini, pesawat yang sedang terumbang ambing itu dikelilingi oleh awan hitam yang gelap dan kelihatan panahan kilat sabung-menyabung di luar tingkap pesawat itu.

Tanpa diduga salah satu daripada panahan kilat itu telah terkena tepat pada motor pesawat itu dan menyebabkan kapal terbang itu pecah. Juliane berkata segalanya terjadi dengan begitu pantas.

Dia hanya mendengar bunyi motor yang kuat bercampur-baur dengan bunyi penumpang menjerit ketakutan sehinggalah akhirnya dia mendengar bunyi deruan angin.

Juliane yang masih terikat ketat pada tempat duduknya menyedari bahawa kapal terbang itu sedang menjunam jatuh sebelum dia sendiri pengsan. Pesawat yang jatuh dari ketinggian 10,000 kaki itu telah terhempas di kawasan hutan hujan Peru.

Ajaibnya, wanita muda itu bagaimanapun terselamat dari pesawat terhempas itu namun dia mengalami kecederaan patah tulang selangka serta luka yang dalam di bahagian betisnya.

Apabila Juliane sedar pada keesokan paginya, dia mula memproses apa yang sebenarnya berlaku. Jatuhan itu mengkin mengakibatkan gegaran kuat pada kepalanya kerana dia berasa sedikit pening. Tambahan pula sebelah matanya tidak dapat melihat dengan jelas ketika itu.

Juliane kemudian kembali tidak sedarkan diri. Dia mengambil masa setengah hari untuk betul-betul boleh berdiri sepenuhnya. Selepas itu dia mencari ibunya namun tidak berjaya menemui wanita itu (setelah dia diselamatkan baru dia mengetahui ibunya juga hidup selepas kemalangan itu namun meninggal dunia kerana kecederaan yang dialami).

Dalam usaha mencari ibunya itu Juliane telah terjumpa dengan satu anak sungai kecil. Ketika dia hampir berputus asa, dia teringat pesan ayahnya untuk mengikut anak sungai ke hilir sekiranya sesat di hutan kerana kebiasaannya ia akan menghubungkan kita dengan penempatan manusia.

Dia telah mengikuti anak sungai itu untuk ke hilir. Kadangkala dia berjalan, kadangkala dia berenang. Pada hari ke empat perjalanannya itu, dia telah berjumpa dengan 3 lagi penumpang pesawat yang masih terikat pada tempat duduknya dan mereka semua telah mati.

Juliane telah memeriksa mayat itu dan menjumpai bungkusan gula-gula pada salah satu mayat itu. Gula-gula itu menjadi sumber makanan tunggal buatnya pada ketika itu.

Pada ketika itu, Juliane memberitahu dia terlihat helikopter dan pesawat penyelamat sedang terbang di atasnya, dia telah cuba untuk menarik perhatian mereka namun gagal.

Tragedi pesawat terhempas itu menjurus kepada operasi pencarian terbesar dalam sejarah Peru. Akan tetapi, keadaan hutan yang tebal telah menyukarkan usaha mengesan bangkai pesawat yang terhempas, inikan pula Juliane. Setelah beberapa waktu Juliane tidak lagi mendengar bunyi pesawat dan dia tahu bahawa dia perlu berusaha sendiri untuk selamat.

Pada hari ke-10 berada di hutan, Juliane telah terjumpa satu pondok dan membuat keputusan untuk berhenti di situ. Pada waktu itu dia berfikir bahawa dia akan mati keseorangan di dalam hutan itu.

Tiba-tiba dia telah terdengar bunyi seakan suara manusia. Suara itu adalah milik tiga orang mubaligh yang tinggal di pondok itu. Juliane memberitahu ketika itu dia seolah-olah terlihat malaikat.

Pada mulanya mubaligh-mubaligh itu berasa sedikit takut kerana menyangka Juliane adalah semangat sungai yang dipanggil Yemanjábut. Namun, mereka tetap membenarkan dia tinggal di situ untuk satu malam lagi. Pada keesokan harinya mereka membawa Juliane menaiki bot ke hospital tempatan yang terletak di sebuah pekan kecil tidak jauh dari situ.

Selepas menerima rawatan, Juliane telah dipertemukan dengan bapanya. Juliane juga telah membantu pihak berkuasa mengenalpasti kedudukan pesawat yang terhempas itu selama beberapa hari sehingga mereka menjumpai semula kesemua mayat penumpang lain.

Daripada 91 orang yang menaiki pesawat LANSA Flight 508 itu, Juliane seorang sahaja mangsa yang terselamat. Oleh disebabkan apa yang berlaku dan juga kehilangan seorang ibu, Juliane telah menjadi begitu takut untuk menaiki pesawat lagi dan dikatakan mengalami mimpi buruk untuk beberapa tahun lamanya.

Juliane akhirnya menyambung pelajaran di dalam bidang biologi di University of Kiel di Jerman pada tahun 1980 dan berjaya menerima ijazah kedoktorannya. Dia kemudian kembali semula ke Peru untuk melakukan penyelidikan dalam mamologi iaitu kajian bidang haiwan mamalia.

Pada tahun 1998, dia telah kembali semula ke tapak di mana pesawatnya terhempas dahulu untuk satu dokumentari Wings of Hope yang menceritakan kisah mengenai dirinya yang terselamat. Dia ketika itu menaiki pesawat bersama pengarah Werner Herzog dan sekali lagi Juliane duduk di tempat duduk yang sama iaitu 19F dan berasa trauma apabila teringat akan tragedi lampaunya.

Ini adalah kali pertama Juliane berhadapan semula dengan traumanya dari pelbagai sudut yang tidak dapat dilupakannya. Pengalamannya itu juga membuatkan dia menulis satu biografi mengenai dirinya yang bertajuk When I Fell From the Sky.

Walaupun berjaya mengatasi trauma tentang kejadian itu, satu soalan yang sering bermain di fikirannya iaitu mengapa hanya dia seorang sahaja yang terselamat. Perkara ini terus menghantuinya.


Kenali Chimbu, Etnik Yang Popular Dengan Badan Bercorak Tulang Pada Badan

Anda mungkin pernah melihat gambar badan manusia yang diwarnakan dengan corak tulang manusia seperti gambar di atas. Kebiasaannya seseorang itu akan mewarnakan badannya dengan corak atau kostum yang seram sebegini sempena perayaan Hari Halloween yang disambut disesetengah negara pada tarikhh 31 Oktober setiap tahun.

Namun, tahukah anda corak tulang pada badan ini sebenarnya diinspirasikan daripada sebuah etnik terpencil yang tinggal di Papua New Guinea? Etnik yang dikenali sebagai Chimbu ini hidup di kawasan pergunungan terpencil di Papua New Guinea, kira-kira 2400 meter daripada aras laut.

Etnik ini hanya ditemui oleh orang luar pada tahun 1934 dan latarbelakang dan kehidupan mereka masih belum dapat dirungkai sepenuhnya. Namun, corak tulang yang diwarnakan pada badan mereka sememangnya unik dan menarik perhatian ramai.

Tidak dapat dipastikan jumlah sebenar populasi etnik ini tetapi ada sesetengah pihak yang menganggarkan jumlah mereka sekitar 60,000 orang, iaitu jumlah yang agak besar. Daripada segi penempatan pula, mereka kebiasaannya hidup berasingan antara lelaki dan wanita tetapi semakin banyak yang tinggal sebumbung apabila sudah berkeluarga.

Suatu ketika dahulu, etnik ini kerap terlibat dengan peperangan antara etnik. Kebiasaannya, setiap keluarga akan menternak khinzir dan bercucuk tanam. Sistem barter biasanya digunakan untuk menjalankan perniagaan. Secara umumnya, cara hidup golongan ini banyak berubah setelah kedatangan banya mubaligh Kristian pada tahun 1930-an.

Dalam soal kekeluargaan pula, apabila sepasang suami isteri daripada etnik ini berkahwini, mereka akan diberikan tanah untuk dibina rumah dan dijadikan kawasan bercucuk tanam. Selain itu, orang kampung juga biasanya akan menghadiahkan seekor khinzir kepada setiap pasangan yang baru berkahwin sebagai hadiah perkahwinan.

Selain itu, mengikut amalan nenek moyang mereka, ibu bapa perlulah memastikan anak mereka sudah pandai berdikari sebelum merancang untuk mendapat anak yang seterusnya. Oleh itu, kebiasaannya jarak antara seseorang anak dengan anak seterusnya lebih jauh, menyebabkn sepasang suami isteri tidak berkemampuan untuk mempunyai anak yang ramai.

Menurut mereka, corak tulang yang dicat pada badan asalnya dahulu sebenarnya bertujuan menakutkan-nakut musuh dan hantu. Dengan cat pada badan yang berwarna hitam dan corak tulang, mereka seolah-olah umpama seorang mayat hidup.

Cuba bayangkan sekiranya anda menemui mereka di dalam hutan pada waktu malam, pasti takut dibuatnya. Bagi mewarnakan badan mereka dengan warna hitam, arang dan minyak digunakan. Sementara itu, corak tulang pula dihasilkan daripada serbuk kulit kerang yang ditumbuk halus.

Namun, pada masa kini fungsi cat badan bercorak tulang ini semakin kurang fungsinya sebagai teknik pertahanan. Kini, corak cat badan ini merupakan satu daripada tarikan untuk festival mereka yang dikenali sebagai "Sing Sing".

Sing Sing merupakan sebuah perayaan dimana kumpulan-kumpulan kecil etnik ini yang berdekatan akan berkumpul untuk merayakan ritual dan tradisi budaya mereka. Festival ini turut disertai dengan persembahan tarian Sing Sing.

Kini, bagi yang tinggal di kawasan kurang terpencil, tarian Sing Sing ini sudah dijadikan sebagai sebuah persembahan untuk pelancong yang datang ke kawasan perkampungan mereka. Malah, tidak keterlaluan untuk mengatakan bahawa industri pelancongan turut menyumbang kepada pendapatan utama etnik Chimbu ini.

Tarian Sing Sing ini berkisarkan tentang seorang kanak-kanak yang telah diculik oleh hantu. Bagi menyelamatkan kanak-kanak tersebut, sekumpulan penyelamat akan menggunakan kuasa magis mereka untuk mengalahkan hantu tersebut.

Tarian Sing Sing yang dipersembahkan bukan sahaja menakutkan pelancong, malah menurut mereka ianya turut ditakuti oleh hantu. Mereka percaya corak tulang pada badan mereka membolehkan mereka masuk ke dalam hutan dan gua tanpa rasa takut mereka akan diserang hantu jahat.


Jauhar : Upacara Purba Wanita India Bakar Diri Apabila Kalah Dalam Peperangan

Dalam kebudayaan yang meletakkan maruah lebih penting daripada nyawa, bunuh diri adalah salah satu cara yang lebih bermaruah berbanding ditangkap atau dimalukan oleh musuh. Pelbagai versi budaya seperti ini telah direkodkan di seluruh dunia seperti Seppuku di Jepun sehinggalah pembunuhan diri besar-besaran kaum Yahudi di Mesada.

Di utara India pula, kasta Rajput telah lama mempraktikkan versi unik mereka yang tersendiri dalam memelihara maruah iaitu Jauhar. Diambil dari bahasa Sanskrit, perkataan "jau" bermaksud hidup dan "har" adalah kalah.

Upacara Jauhar ini selalunya tidak dilakukan oleh para pahlawan setelah kalah, ia sebaliknya dilakukan oleh kaum wanita Rajput. Kebiasaannya mereka akan melakukan upacara ini pada waktu malam sehari sebelum diceroboh oleh pihak musuh (apabila telah mengetahui mereka berkemungkinan besar akan kalah).

Kaum wanita akan memakai pakaian perkahwinan mereka, mengumpulkan semua anak-anak kecil dan bersama-sama mereka akan terjun ke dalam kawan berapi sambil para sami membacakan jampi di sekelilingnya.

Api yang dinyalakan itu dipercayai akan menyucikan wanita yang sanggup membunuh diri mereka dan keluarga sendiri daripada ditangkap untuk dijadikan hamba, dirogol atau diseksa. Dengan cara ini juga mereka memastikan darah keturunan diraja mereka tidak tercemar melalui perkahwinan paksa.

Pada keesokan harinya, baki para pahlawan dan lelaki yang masih tinggal akan menyapukan abu dari mayat para wanita mereka di dahi sebelum keluar untuk bertarung dengan musuh sehingga mati.

Jauhar ini adalah berbeza dari adat "Sati" yang menimbulkan kontroversi di India iaitu adat di mana para balu dipaksa untuk terjun ke dalam api ketika upacara pembakaran mayat suami mereka sedang dijalankan, sedangkan Jauhar adalah dilakukan secara sukarela dan dilihat sebagai lebih bermaruah serta satu penghormatan.

Salah satu rekod terawal yang dicatatkan mengenai kejadian Jauhar ini adalah ketika penaklukan Alexander the Great. Salah sebuah bandar di utara India yang mempunyai populasi seramai 20,000 orang ketika itu seakan berputus asa setelah mendengar kedatangan tentera Macedonia itu.

Api telah dinyalakan di merata tempat di bandar itu dan bersama-sama dengan ahli keluarga yang lain, mereka telah melakukan Jauhar dengan terjun ke dalam api bagi mengelak daripada dijajah dan diperhambakan.

Upacara Jauhar yang paling popular dalam sejarah India terjadi pada kurun ke-14 apabila Kubu Chittorgarh di Rajasthan, India telah ditawan oleh tentera Muslimin yang diketuai oleh Sultan Alauddin Khilj.

Upacara Jauhar ini berlaku apabila ribuan kaum wanita telah mengikuti jejak langkah ratu mereka iaitu Ratu Padmavati yang terlebih dahulu membunuh diri bagi mengelakkan dari dijajah sebelum kubu itu jatuh ke tangan musuh.

Kejadian ini kemudian diceritakan dan diperturunkan sebagai salah satu legenda serta dilihat sebagai sesuatu contoh yang dipandang tinggi dan dihormati bagi kaum wanita Rajput.

Ratu Padmavati bukan sahaja dilihat sebagai seorang tokoh di kalangan kasta Rajput malah dia juga telah menghasilkan banyak puisi dan juga hasil seni yang dibanggakan kaumnya.

Menurut  versi kisah yang dihasilkan oleh Padmavarati sendiri, Sultan Alauddin ingin menawan kubu itu kerana telah mendengar tentang kecantikan seorang ratu yang mendiami Kubu Chittorgarh itu dan ingin memilikinya. Namun, Padmavati tidak membenarkan perkara itu berlaku sebaliknya melakukan upacara Jauhar.

Baru-baru ini, upacara purba Jauhar ini telah mendapat perhatian kembali di India. Padmavati yang merupakan seorang tokoh penting dalam kebudayaan kasta Rajput telah menjadi inspirasi untuk satu pembikinan filem yang dinamakan "Padmaavat" dan dilancarkan pada awal tahun 2018.

Namun begitu, filem Padmaavat itu telah menimbulkan kemarahan kasta Rajput kerana dikatakan tidak memaparkan kisah legenda mereka itu dengan betul malah dilihat sebagai menghina Ratu Padmavati.

Oleh disebabkan hal ini, seramai 2,000 orang wanita dari kasta Rajput telah mengugut untuk melakukan Jauhar sekiranya filem ini diluluskan dan ditayangkan di pawagam seluruh negara.

Apa yang berlaku ialah kebanyakan pawagam enggan menayangkan filem ini dan ia merupakan kejayaan kepada kasta Rajput dalam memelihara sejarah mereka. Ini menunjukkan kedudukan maruah itu masih dianggap sangat penting dalam sesuatu budaya.


9 Binaan Pelik Oleh Orang Kaya Dari Seluruh Dunia

Ada sesetengah orang, apabila berduit, semua benda pun ingin dibeli. Sesetengah yang lain pula suka melancong dan ada juga yang berhati mulia lebih gemar menghabiskan wang dengan amal kebajikan. Namun, bagi 9 orang dalam senarai ini, mereka memilih untuk membina bangunan - tidak kira sama ada kediaman, pejabat atau rumah ibadat - yang unik dan menepati citarasa mereka. Ada bangunan yang ganjil, namun tidak kurang juga ada ciptaan yang sangat kreatif.

Bangunan pelik ini terletak di tengah-tengah hutan belantara di Indonesia. Gereja Ayam yang sudah lama ditinggalkan ini merupakan sebuah tarikan pelancong di kawasan Magelang, Jawa Tengah.

Dikhabarkan bangunan berbentuk ayam ini pada mulanya dibina sebagai sebuah gereja namun menurut pemilik yang membinanya, ia bukanlah seekor ayam mahupun sebuah gereja. Daniel Alamsjah, mendedahkan yang dia telah bermimpi dan menerima 'mesej Tuhan' untuk membina sebuah bilik beribadat dalam bentuk burung merpati.

Tidak lama selepas itu, seorang penduduk tempatan telah menawarkan tanah seluas 5,000 meter persegi di Bukit Rhema pada harga 3.5 juta rupiah. Daniel telah membayar jumlah itu dalam tempoh empat tahun dan mula menjalankan kerja-kerja pembinaan pada tahun 1994. Tempat itu kini dibuka untuk semua pelawat beragama Buddha, Islam dan Kristian untuk melawat sambil beribadat.

Menurut Daniel, bangunan itu pernah digunakan sebagai rumah pemulihan untuk kanak-kanak kurang upaya, penagih dadah dan pesakit dengan gangguan mental walaupun kebanyakan bahagian dalam bangunan tidak lengkap.

Walau bagaimanapun, rumah itu terpaksa dihentikan operasi pada tahun 2000 akibat kekurangan dana. Namun, pada tahun 2015 ia telah menjadi tular selepas satu artikel dikeluarkan oleh Huffington Post dan The Daily Mail. Pada tahun 2016 pula ia telah menjadi salah satu lokasi penggambaran filem Ada Apa Dengan Cinta 2.

Ribuan pengunjung mula berpusu-pusu ke rumah ibadat ini setelah ia menjadi tular. Daniel akhirnya berjaya menjana pendapatan daripada bayaran masuk ke sini dan wang itu digunakan untuk membuat kerja-kerja pembaikan yang diperlukan setelah sekian lama. Kini, ia masih menerima kunjungan pelawat yang tertarik dengan keindahan dan keunikannya sehingga ke hari ini. (sumber)

Zhang Biqing, seorang doktor jutawan dari Beijing telah membina sebuah gunung di atas bangunan apartmentnya setinggi 26 tingkat.

Vila atas bumbung yang cantik ini mengambil masa selama lebih enam tahun untuk dibina. Walaupun terletak di tengah kesibukan bandar, ia mempunyai pokok, batu-batuan serta rumput hijau yang setanding dengan lokasi eksotik yang lain.

Namun demikian, Biqing gagal mendapatkan kelulusan dan permit untuk membina struktur gergasi ini di atas bangunan itu. Malah, kerja-kerja pembinaan selama enam tahun itu juga tidak disenangi oleh jiran tetangga.

Setelah menerima terlalu banyak aduan, Biqing terpaksa akur apabila pihak berkuasa akhirnya mengeluarkan arahan untuk merobohkan binaan tersebut pada tahun 2013. (sumber)

Pulau ini kelihatan seperti lokasi yang sesuai untuk membuat penggambaran Pirates of the Caribbean. Terletak di tengah-tengah tasik di sebuah estet, pulau ini lengkap dengan sebuah pub dinamakan The Black Doubloon, sebuah dok kapal, air terjun dan pantai.

Coffer Cabin pula mempunyai sebuah katil lanun yang direka khusus untuk pulau kecil ini.

Pemilik berusia 30-an yang tidak mahu namanya dikenali dilaporkan terinspirasi daripada minatnya yang mendalam terhadap semua perkara berkaitan lanun.

Dia memulakan kerja-kerja pembinaan Pulau Challis di atas estetnya yang berkeluasan 60 ekar pada tahun 2011 dan sangat teruja apabila melihat hasil di penghujungnya. Malah, dia telah membeli sepasang kostum lanun dan sedang dalam persediaan untuk hidup seperti idolanya iaitu Kapten Jack Sparrow lakonon Johnny Depp. (sumber)

Seorang jutawan dari China sedang dalam misi untuk membina 100 buah istana kisah dongeng. Liu Chonghua merupakan seorang usahawan industri katering yang menjana pendapatan melalui hasil penjualan kek.

Dia telahpun membina sebanyak tujuh istana dan berhasrat untuk meluaskan portfolio hartanahnya serta membina rumah seakan-akan Istana Windsor di bandar Chongqing.

Chonghua dibesarkan dalam keluarga susah dan dihantar untuk menggali parit semasa pergolakan politik sekitar 1960-an. Selepas menempuhi kesusahan dan berjaya mengumpulkan harta, dia mula menceburkan diri dalam pembinaan istana.

Menurut Chonghua, dia mendapat inspirasi daripada bangunan di Munich, rumah kampung di Lembah Loire Perancis, hasil binaan arkitek Sepanyol iaitu Antoni Gaudi dan juga pereka katedral Sagrada Familia di Barcelona.

Chonghua telah melaburkan lebih 100 juta yuan untuk membina rumah idamannya. Lokasi kediamannya itu telah menjadi tarikan terbaru untuk para pelancong. Ramai orang membanjiri istana Chonghua untuk mengambil gambar dan dilaporkan projek hartanah seumpamanya adalah bagus untuk pertumbuhan ekonomi di negara itu. (sumber)

Pada tahun 2005, Mehmet Ali Gökçeoğlu telah membina sebuah pagar akuarium di sekeliling rumah agamnya. Tidak seperti orang biasa yang menggunakan pagar besi, Mehmet memilih akuarium sepanjang 50 meter yang diisi ratusan ekor ikan dan sotong kurita.

Terletak beberapa kaki sahaja dari pesisiran pantai Laut Aegean, rumah Mehmet telah menjadi sebuah tarikan pelancong di bandar Çeşme. Menurut Mehmet, ia telah berjaya menarik minat sehingga ribuan pengunjung setiap hari untuk melihat sendiri rumah dan pagar unik itu.

Bagi Mehmet, membina struktur lutsinar itu adalah perkara yang mudah. Namun, bahagian pembinaan yang paling sukar adalah menyambung pagar akuarium ini dengan Laut Aegean menggunakan sistem paip sepanjang 400 meter yang dibina di dalam tanah untuk memastikan akuarium sentiasa bersih, air sentiasa diganti dan hidupan laut dapat hidup dengan baik.

Untuk menjalankan tugas itu sahaja, Mehmet telah mengupah satu kumpulan penyelam dengan bayaran 40,000 Lira. Menurutnya, pengorbanannya itu berbaloi setelah melihat ramai orang yang berkumpul di luar rumah untuk melihat hasil ciptaannya.

Bagi memastikan tiada sesiapa yang datang terlalu dekat dengan pagar mudah pecahnya itu atau mencuri hidupan laut di dalamnya, dia juga telah memasang rangkaian 17 buah kamera litar tertutup lengkap dengan sistem pengecaman wajah. (sumber)

Ibu pejabat sebuah syarikat pembangunan video game, NetDragon Websoft telah dibina menyerupai kapal Star Trek iaitu USS Enterprise. Pengasasnya, Liu Dejian, telah membelanjakan wang sekitar 600 juta yuan untuk membina bangunan cereka sains berukuran 260 meter itu.

Syarikat itu telah memastikan yang mereka mendapat kebenaran dan kelulusan daripada pemunya hak rancangan TV tersebut iaitu CBS sebelum kerja-kerja pembinaan dimulakan pada tahun 2010.

Bangunan yang diinspirasikan daripada USS Enterprise NCC 1701-C itu terletak di bandar Changle di wilayah Fujian. Projek pembinaan selesai pada bulan Oktober 2014 dan mempunyai gelongsor besi berukuran 30 kaki antara setiap tingkat serta pagar gelangsar automatik.

Di bahagian dalam 'kapal angkasa' ini pula terdapat sebuah replika dinosaur Tyrannosaurus rex (T-rex) dalam saiz sebenar yang dibuat berpandukan model sebuah spesimen yang dijumpai di South Dakota pada tahun 1987.

Pengasas syarikat itu merupakan orang ke-320 terkaya di dunia dan menurut Forbes, keluarganya bernilai sehingga USD$600 juta. (sumber)

Pada tahun 1948, jutawan bernama Kolonel Mahlon M. Haines telah membina sebuah rumah kasut terbesar dalam dunia di Daerah York, Pennsylvania. Haines telah menyerahkan sebelah kasut but lamanya kepada seorang arkitek dan meminta arkitek tersebut membina sebuah rumah menggunakan kasut tersebut sebagai model.

Ketika itu, jutawan tersebut memiliki 40 buah kedai kasut di serata Pennsylvania dan Maryland. Rumah kasut itu terletak di Jalan Rumah Kasut dan ia juga mempunyai rumah anjing berbentuk kasut.

Rumah Kasut Haines dibina berhampiran lebuh raya dan menjadi suatu langkah pemasaran yang lebih berkesan berbanding papan iklan tradisional.

Kini, kumpulan-kumpulan pelancong sering ke sini untuk melihat binaan rumah ini dengan lebih dekat. (sumber)

Anglo Avenger Joe McNamara mula dikenali apabila dia memandu sebuah pembancuh simen yang tertera "Toxic Bank Anglo" memasuki kawasan parlimen Ireland. Dua bulan kemudian, dia kembali berdiri di atas sebuah jentera pemetik ceri di tengah bandar Dublin.

McNamara terkenal di Ireland kerana melakukan siri protes terhadap Bank Anglo-Irish dan juga terhadap cara kerajaan menangani krisis kewangan di negara itu.

Pada tahun 2011, dia telah menjalankan protes terbesar dengan membina replika Stonehenge di atas bukit Pulau Achill. Dengan bulatan berdiameter 30 meter dan ukur lilit sepanjang 100 meter, binaan itu mempunyai 39 buah batu dan ambang. Ia mengambil masa selama enam bulan untuk dirancang dan dibina dalam masa satu hujung minggu sahaja.

Seperti yang dijangka, binaan replika yang tidak mendapat sebarang permit. Majlis Perbandaran Mayo kemudian telah mendapatkan perintah mahkamah supaya merobohkan bangunan itu. McNamara membela dirinya dengan membuat dakwaan yang struktur itu dikecualikan daripada peraturan perancang bandar kerana ia merupakan sebuah "taman hiasan."

Atas sebab itu, Achill-henge masih kekal berdiri megah sehingga ke hari ini. (sumber)

Nikolai Sutyagin merupakan bekas gengster Rusia yang memiliki sebuah kediaman aneh. Bekas banduan ini telah menjalankan satu projek pada tahun 1992 untuk membina sebuah rumah kabin 13 tingkat dengan ketinggian 144 kaki.

Menurut Sutyagin, projek yang mengambil masa 15 tahun untuk disiapkan itu pada awalnya bermula dengan rancangan untuk membina rumah dua tingkat yang lebih besar daripada orang lain. Sutyagin ingin menunjukkan kedudukannya sebagai lelaki terkaya di bandar Arkhangelsk.

Walau bagaimanapun, bangunan kayu ini sudah tidak wujud pada hari ini kerana ia telah diarahkan roboh pada tahun 2009 kerana dibina tanpa permit dan tidak dijaga dengan baik semasa ketiadaan Sutyagin. (sumber)


Kajian Menunjukkan Menaiki Roller Coaster Mampu Mengubati Penyakit Batu Karang

Mungkin kedengaran pelik untuk mengatakan menaiki roller coaster di taman tema mampu mengubati penyakit batu karang, tetapi itulah penemuan terbaru yang telah dimuatkan dalam laporan yang diterbitkan oleh Journal of the American Osteopathic Association.

Dalam laporan bertajuk "Validation of a Functional Pyelocalyceal Renal Model for the Evaluation of Renal Calculi Passage While Riding a Roller Coaster" yang diterbitkan pada tahun 2016 itu, kumpulan pengkaji ini mendapati menaiki roller coaster "Big Thunder Mountain Railroad" di Taman Tema Disney World mampu mengubati batu karang yang bersaiz kecil.

Batu karang adalah gumpalan kristal garam mineral yang terhasil akibat mendapan. Saiznya pula bergantung, ada yang halus sehalus butir pasir dan dalam sesetengah kes yang ekstrim, saiznya juga boleh menjadi sebesar sebiji bola golf. Ianya boleh terjadi pada mana-mana bahagian tubuh manusia seperti buah pinggang (dipanggil batu karang) dan hempedu (batu hempedu).

Terdapat banyak sebab yang menyebabkan terhasilnya batu karang ini antaranya kurang pengambilan air kosong, pengambilan garam yang berlebihan dalam makanan, pengambilan makanan yang mengandungi asid urik dan sebagainya. Kerosakan fungsi buah pinggang turut boleh meningkatkan risiko mendapat batu karang.

Bagi memastikan seseorang itu mempunyai batu karang, kebiasaannya ujian air kencing akan dilakukan oleh doktor. Daripada sampel air kencing ini, doktor dapat memeriksa sekiranya terdapat darah atau nanah dalam air yang memberi indikasi terdapatnya kewujudan batu karang.

Pada peringkat awal, pesakit biasanya akan diberikan ubat tahan sakit dan ubat untuk menghakis batu karang tersebut. Doktor juga akan meminta pesakit untuk meminum lebih banyak air kosong. Lama-kelamaan, batu karang tersebut akan mengecil dan dikeluarkan melalui air kencing. Dalam proses ini, batu karang ini akan bergerak daripada dari buah pinggang ke ureter dan ke pundi kencing, dan kemudian keluar dari badan melalui saluran uretra.

Bagi sesetengah orang, proses ini begitu menyakitkan. Sementara itu, bagi individu yang pernah menghidap penyakit ini, risiko untuk penyakit ini berulang pada masa akan datang adalah tinggi. Bagaimanapun, ianya dapat dicegah dengan menjaga pengambilan makanan dan minuman.

Sebelum kajian ini dibuat, tiada sesiapa yang dapat mengaitkan antara tunggangan roller coaster dan rawatan untuk penyakit batu karang. Namun, kumpulan pengkaji ini mendapat idea untuk melakukan kajian lanjut berdasarkan beberapa laporan kesihatan seorang pesakit batu karang yang sembuh selepas menaiki roller coaster.

Menurut salah seorang penulis kajian ini, Dr. Wartinger daripada Michigan State University, beliau dapati bahawa beberapa orang pesakitnya melaporkan batu karang mereka berjaya disembuhkan selepas menaiki roller coaster "Big Thunder Mountain Railroad" yang terdapat di Taman Tema Disney World yang terletak di Florida.

Paling menarik perhatiannya adalah seorang pesakitnya yang sembuh selepas menaiki roller coaster ini. Bukan satu kali, tapi sebanyak tiga kali berturut-turut. Perkara ini menguatkan lagi keinginannya untuk tahuh  sekiranya menunggang roller coaster benar-benar efektif menyembuhkan penyakit ini.

Namun, untuk menjalankan kajian seperti ini bukanlah sesuatu yang mudah kerana perkara seperti ini baru pertama kali dilaporkan dan ketiadaan model sebenar untuk menjalankan kajian. Malah, terdapat juga keraguan sekiranya laporan bahawa pesakit tersebut sembuh setiap kali selepas menaiki roller coaster sekadar kebetulan semata-mata.

Bagi mewujudkan model sebenar buah pinggang, Dr. Wartinger telah bekerjasama dengan Dr. Marc Mitchell, seorang ahli urologi untuk menghasilkan buah pinggang  klon yang diperbuat daripada silikon. Buah pinggang tiruan yang dihasilkan mereka mempunyai saiz dan bentuk sebenar buah pinggang pesakit-pesakitnya.

Bagi mengetahui apa yang sebenarnya berlaku, kedua mereka telah menunggang roller coaster "Big Thunder Mountain" sebanyak 20 kali. Model buah pinggang klon itu telah diletakkan dalam beg khas di kedudukan sebenar buah pinggang dalam badan manusia. Untuk setiap tunggangan, mereka akan meletakkan 3 biji batu berlainan saiz karang dalam setiap model bagi setiap tunggangan.

Saiz batu karang yang digunakan itu adalah kecil (4.5 mm kubik), sederhana (13.5 mm kubik) dan besar (64.6 mm kubik). Dalam setiap tunggangan, susunan ketiga-tiga batu ini akan diubah kombinasi susunannya. Contohnya, pada tunggangan pertama, batu karang bersaiz besar akan diletakkan pada bahagian atas, batu bersaiz sederhana pada bahagian tengah dan batu bersaiz besar pada bahagian bawah.

Posisi ini akan diubah pada setiap tunggangan bagi memastikan keputusan yang lebih tepat dapat dihasilkan selain dapat mengurangkan ralat pada kajian tersebut. Terdapat beberapa penemuan menarik daripada kajian pelik yang dilakukan mereka ini. Dalam kebanyakan kes, batu karang tersebut telah bergerak daripada buah pinggang ke saluran ureter yang bersambungan dengan pundi kencing.

Menariknya, kajian itu menunjukkan kadar peratusan kejayaan tersebut adalah lebih tinggi sekiranya mereka duduk di bahagian tempat duduk belakang roller coaster. Apabila duduk di bahagian belakang roller coaster, peratus kejayaan batu karang itu berjaya dikeluarkan adalah sekitar 64% berbanding hanya 17% sekiranya mereka duduk di kerusi hadapan.

Peratusan yang lebih tinggi ini mungkin kerana gegaran atau hentakan yang lebih kuat dirasai bagi mereka yang duduk di bahagian belakang. Walau bagaimanapun, daripada kajian ini mereka dapati hanya batu karang yang mempunyai saiz kecil sahaja akan berjaya dikeluarkan.

Ketika artikel ini ditulis, kumpulan pengkaji ini dikatakan telah melakukan eksperimen ini hampir 200 kali dan keputusan yang diperolehi adalah konsisten ketika eksperimen ini dilakukan sebanyak 20 kali. Mereka juga berminat melakukan kajian lanjutan untuk mengetahui sekiranya roller coaster di taman tema lain seluruh dunia turut mempunyai kesan yang sama terhadap pesakit batu karang.


Semua Pelajar Ini Masih Hidup Untuk Menghadiri Alumni Selepas 6 Dekad (1958)

Sekumpulan bekas pelajar dari sebuah pekan kecil di Iowa telah berjaya melepasi satu kemungkinan yang dianggap sangat jarang berlaku iaitu kesemua mereka masih hidup untuk menghadiri perjumpaan sekolah yang ke-60 pada tahun ini.

Pelajar kelas tahun 1958 yang menamatkan pengajian mereka di Sekolah Tinggi Ringsted ini bahkan telah melepasi kemungkinan untuk seseorang itu dipanah petir sebanyak dua kali seumur hidupnya.

Menurut David Herzog iaitu seorang pembantu profesor matematik di Iowa State University, kemungkinan hal ini untuk berlaku adalah 1 dalam 177,467,459.

Salah seorang ahli kelas tahun 1958 itu iaitu Del Matheson berkata setiap kali mereka berjumpa, soalan yang sama ditanyakan iaitu siapakah yang akan mati dahulu seolah-olah ia satu pertandingan. Matheson menambah lagi setakat ini tiada siapa lagi yang menjadi pemenang.

Ini kerana dalam kesemua 14 orang pelajar kelas itu, tiada satupun di antara mereka yang merupakan kaki botol, mengalami kanser atau mempunyai penyakit yang biasanya terjadi kepada mereka yang berusia lebih daripada 70 tahun. Bahkan hanya sedikit dari mereka yang merokok dan kesemuanya masih lagi aktif dalam aktiviti fizikal.

Setakat ini hanya seorang ahli sahaja iaitu Kenneth Pederson yang agak kurang sihat beberapa tahun kebelakangan ini kerana mengalami aneurisma di bahagian aorta. Namun, setelah menjalani rawatan selama 3 bulan di hospital, dia kini kelihatan lebih baik.

Isteri kepada Pederson memberitahu bahawa suaminya ini seorang yang degil dan tidak mahu mengalah dengan penyakitnya. Pederson juga dikenali di kalangan rakannya sebagai badut di dalam kelas dan sering membali bebola salji kepada pelajar lain dari tingkat atas bangunan sekolah.

Bukan sahaja bekas pelajar ini hidup lama malah lebih lama daripada sekolah mereka sendiri. Sekolah Tinggi Ringsted dan kebanyakan bangunan di kawasan sekitarnya telah dirobohkan bagi memberi laluan kepada kemajuan dan kemudahan lain.

Kini majlis perjumpaan semula mereka diadakan di sebuah bangunan lain di situ dan topik perbualan mereka tentunya mengenai rekod mereka semua bertahan dan masih hidup sehingga sekarang.

Menurut Matheson, mereka sebenarnya berasa sangat beruntung kerana masih hidup. Ia merupakan satu kelebihan kerana mereka semua sebenarnya tiada rahsia bagaimana untuk hidup selama itu. Ini sebenarnya adalah anugerah tuhan.

Apabila ditanyakan soalan adakah mereka memiliki genetik yang bagus, Matheson menafikannya dengan menjawab bahawa kebanyak orang tua mereka telah meninggal dunia tidak lama selepas mereka menamatkan pengajian.

Matheson menambah lagi, mungkin sebahagian dari mereka mengamalkan pemakanan atau gaya hidup yang sihat, tapi kebanyakan mereka masih hidup adalah kerana mereka menghargai apa yang mereka kongsikan bersama.

Setelah tamat belajar, kumpulan kecil yang mempunyai hubungan rapat ini selalu berjumpa dan melakukan lawatan berjumpa guru-guru lama mereka atau melawat sesama sendiri.

Sesetengah masih tinggal di bandar lama mereka dan sebahagian yang lain telah berpindah keluar ke negeri lain seperti Oregon, Colorado, dan Texas tetapi akan berjumpa apabila mempunyai peluang.

Ketika Kenneth Pederson sedang menjalani rawatan di hospital bagi penyakitnya, dia meneripa panggilan telefon dari setiap ahli kelasnya mengucapkan agar dia cepat sembuh dan kembali aktif seperti biasa.

Walaupun mereka merupakan teman rapat dari mula lagi, ada di antara mereka yang lebih dari sekadar menjadi rakan. Dua orang ahli kelas itu iaitu Margo dan Mike Glasnapp telah bercinta semasa tahun pertama di sekolah, berkahwin tidak lama selepas tamat pengajian dan kekal bersama sehingga kini.

Perjumpaan semula para pelajar kelas tahun 1958 ini akan diadakan pada penghujung tahun ini dan semuanya telah bersetuju dengan RSVP yang diberikan.